text:
Isuroyo Dagiti Annakyo
Naisagmak ni Gehazi Gapu iti Kinaagumna
ADDA kadi banag a kayatmo a maala?— * Kasta met ti adu a tattao. Agulbodka kadi tapno maalam ti kayatmo?— Saanmo koma nga aramiden dayta. Naagum ti kasta a tao. Ammuenta no kasano a naisagmak ti lalaki nga agnagan Gehazi gapu iti kinaagumna. Isu ket adipen ni Eliseo a propeta ti pudno a Dios a ni Jehova.
Nagbiag da Eliseo ken Gehazi agarup sangaribu a tawen sakbay a naipasngay ditoy daga ti anak ti Dios a ni Jesus. Inusar ni Jehova ni Eliseo a mangaramid kadagiti nakaskasdaaw a bambanag—dagiti milagro! Kas pagarigan, dakamaten ti Biblia ti maipapan iti agkukutel a natan-ok a lalaki iti buyot ti Siria. Ni Eliseo laeng ti makapaimbag kenkuana.
No usaren ti Dios ni Eliseo a mangpaimbag kadagiti tattao, saan nga agpabayad. Ammom kadi no apay?— Gapu ta ammo ni Eliseo a saan a nagtaud kenkuana dagita a milagro no di ket ken Jehova. Naragsakan ni Naaman idi naimbagan, isu a kayatna ti mangted iti sagut a balitok, pirak, ken napintas a kawes ken Eliseo. Saan nga inawat dayta ni Eliseo ngem kayat ni Gehazi dagita a sagut.
Idi nakapanawen ni Naaman, kinamat ni Gehazi a saan a nagpakada ken Eliseo. Idi naabutanna ni Naaman, ammom kadi no ania ti imbaga ni Gehazi?— ‘Imbaonnak ni Eliseo a mangibaga kenka nga adda dua a bisitana a simmangpet. Kayatna nga ikkam kano iti dua a kawes a pagsukatan tapno itedna kadagiti lallaki.’
Ngem saan a pudno dayta! Inimbento laeng ni Gehazi ti estoria maipapan iti dua a bisita. Imbagana laeng dayta tapno maited kenkuana dagiti kawes nga ited koma ni Naaman ken Eliseo. Siempre, saan nga ammo dayta ni Naaman. Isu a maragsakan ni Naaman a mangted kadagiti sagut ken Gehazi. Ad-adu pay ti intedna ngem iti kidkiddawen ni Gehazi. Ammom kadi no ania ti simmaruno a napasamak?—
Idi nakaawiden ni Gehazi, sinaludsodan ni Eliseo: ‘Naggapuam?’
‘Awan, saanak a pimmanaw,’ kinuna ni Gehazi. Ngem imbaga ni Jehova ken Eliseo ti inaramid ni Gehazi. Isu a kinuna ni Eliseo: ‘Tiempo aya ti panangawat iti pirak wenno panangawat iti kawkawes?’
Innala ni Gehazi ti kuarta ken dagiti kawes a saanna a kukua. Isu a nayakar ken Gehazi ti kukutel ni Naaman. Ania ti masursurotayo iti daytoy a pasamak?— Ditay agimbento iti estoria a saan a pudno.
Apay a nagimbento ni Gehazi iti estoria a saan met a pudno?— Gapu ta naagum ni Gehazi. Nagulbod tapno maalana ti saanna a kukua. Gapu iti dayta, nagkukutel iti intero a panagbiagna.
Malaksid iti kukutelna, nakarkaro pay ti napasamak ken Gehazi. Ammom kadi no ania dayta?— Napukawna ti ayat ken anamong ti Dios. Ditay koma ngarud agaramid iti aniaman a banag a pakapukawan ti ayat ken anamong ti Dios! Imbes ketdi, naasitayo ken naparaburtayo koma.
Basaem iti Bibliam
^ par. 3 No adda ubing a kaduayo nga agbasa, ti uged agpaay a palagip nga agsardengkayo biit ket paregtaenyo nga iyebkasna ti kapanunotanna.


c: text/html

text:
Prieto Diaz, Sorsogon
Ti Prieto Diaz ket maysa a maika-5 a klase nga ili iti probinsia ti Sorsogon iti Filipinas.
Dagiti baranggay[urnosen | urnosen ti taudan]
Ti Prieto Diaz ket politikal a nabingbingay iti 23 a barbaranggay.[2]
- Brillante (Poblacion)
- Bulawan
- Calao
- Carayat
- Diamante
- Gogon
- Lupi
- Manlabong
- Maningcay De Oro
- Perlas
- Quidolog
- Rizal
- San Antonio
- San Fernando
- San Isidro
- San Juan
- San Rafael
- San Ramon
- Santa Lourdes
- Santo Domingo
- Talisayan
- Tupaz
- Ulag
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Sorsogon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Septiembre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Sorsogon". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)

robotstxt: allowed

filter: keep


text:
Sistema ti panagbalikuskos
The sistema ti panagbalikuskos wenno sistema ti sirkulatorio ket maysa a sistema ti organo a mangpalubos ti panagbalikuskos ti dara ken linpa tapno maipan dagiti taraon (a kas dagiti amino asido ken dagiti elektrolito), oksiheno, karbon dioksido, dagiti hormona, dagiti selula ti dara ken dadduma pay, a mapan ken manipud kadagiti selula iti bagi tapno mataraonanna ken tumulong a lumaban kadagiti sakit, mangpatalinaay ti temperatura ti bagi ken pH, ken tapno mangtaripato ti homeostasis.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Sistema ti panagbalikuskos iti Wikimedia Commons


text:
1Dakayo nga appo, aramidenyo ti nalinteg ken rumbeng kadagiti tagabuyo. Laglagipenyo nga adda met Apoyo sadi langit. 2Diyo sardayan ti agkararag a sisasalukag ket agyamankayo iti Dios. 3Ikarkararagandakami met tapno ikkannakami ti Dios iti nasayaat a gundaway a mangasaba ken mangipakaammo iti palimed maipapan ken ni Cristo. Ta daytoy ti gapuna nga addaak ita iti pagbaludan. 4Idawdawatyo a mailawlawagko daytoy kas rebbengko nga aramiden. 5Annadanyo ti tignayyo kadagiti saan a mamati ken ni Cristo. Usarenyo a naimbag ti tiempo a kaaddayo kadakuada. 6Makaparagsak ken makaay-ayo koma ti pannakisaritayo kadagiti tattao, ammoyo koma ti tumutop nga isungbatyo iti uray siasinoman. 7Ipakaammonto kadakayo ni ay-ayatentayo a kabsat a Tikico ti amin a damag maipapan kaniak. Mapagtalkan ni Tikico a kaduami nga agserserbi iti Apo. 8Ibaonko tapno ibagana ti kasasaadmi amin, ket iti kasta, mabang-arankayo. 9Makikuyog kenkuana ni Onesimo nga ay-ayaten ken mapagtalkan a kabsat a maysa kadakayo. Ipadamagdanto ti amin a mapaspasamak ditoy. 10Pakomustaannakayo ni Aristarco a kaduak a balud, kasta met ni Marcos a kasinsin ni Bernabe. (Inawatyon ti bilin maipapan ken ni Marcos. Inton umay, awatenyo.) 11Komustakayo met kano, kuna ni Jesus nga aw-awaganda pay iti Justo. Kadagiti Judio a mamati, isuda laeng ti makipagtartrabaho kaniak a maipaay iti Pagarian ti Dios, ket adu ti naitulongda. 12Pakomustaannakayo ni Epafras a kameng met iti grupoyo. Adipen ni Cristo Jesus ket kanayon a sipapasnek a mangikarkararag kadakayo. Idawdawatna iti Dios nga agtalinaedkayo a natibker ken awan pagkuranganna nga agtungpal iti pagayatan ti Dios. 13Siak ti makasaksi iti anepna nga agtrabaho iti maipaay kadakayo ken kadagiti tattao idiay Laodicea ken Hierapolis. 14Pakomustaannakayo ni Lucas, ti patpatgenmi a doktor. Pakomustaannakayo met ni Demas. 15Idanonyo ti pakomustami kadagiti kakabsat idiay Laodicea. Pakomustaanyo met ni Nimfas ken ti iglesia nga aggimgimong iti balayna. 16Kalpasan ti panangbasayo iti daytoy a surat, kitaenyo ta maibasa met iti iglesia idiay Laodicea. Kasta met a basaenyo ti surat nga aggapu kadagiti kakabsat iti Laodicea. 17Ibagayo ken ni Arkipo nga ileppasna ti trabaho a naitalek kenkuana iti panagserbi iti Apo. 18Siak ti akinsurat iti daytoy: Kablaaw ni Pablo. Diyo liplipatan a sikakawarak! Sapay koma ta paraburannakayo ti Dios.
Copyright
Learn More


text:
1810
Ti 1810 ket maysa a kadawyan a tawen a nangrugi iti aldaw ti Lunes iti kalendario a Gregoriano ken ti kadawyan a tawen a nangrugi iti aldaw ti Sabado iti nabunbuntog iti 12 nga aldaw a kalendario a Huliano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- Marso 1[1] – Frédéric Chopin, Polako a kompositor ken pianista (pimmusay 1849)
- Marso 2 – Papa Leon XIII, naipasngay a kas ni Vincenzo Gioacchino Raffaele Luigi Pecci (pimmusay 1903)
- Hulio 5 – P. T. Barnum, Amerikano a politiko ken negosiante (pimmusay 1891)
Dagiti nagibasaran[urnosen | urnosen ti taudan]
- ^ Ti rehistro ti pannakabunyag ket mangited iti Pebrero 22; kitaen ti Frédéric Chopin para kadagiti salaysay.
Dagiti silpo ti ruar[urnosen | urnosen ti taudan]
Midia a mainaig iti 1810 iti Wikimedia Commons


text:
Joseph Haydn
Ni Franz Joseph Haydn ( /ˈdʒoʊzəf ˈhaɪdən/; Aleman: [ˈjoːzɛf ˈhaɪdən] ( denggen); 31 Marso[1] 1732 – 31 Mayo 1809), naamammuan pay a kas ni Joseph Haydn,[2] ket maysa idi nga Austriano[3] a kompositor, maysa kadagiti kaaduan a prolipiko ken prominente iti Klasika apaset ti panawen. Isu ket kankanayon a tinawtawagan ti "Ama ti Simponia" ken "Ama ti Kuerdas a Kuarteto" gapu kadgiti nangruna a kontribusionna kadagitoy a porma. Isu ket nangruna pay iti panagrang-ay iti piano trio ken ti ebolusion iti sonata porma.[4][5]
Dagiti nota[urnosen | urnosen ti taudan]
- ^ Ti petsa ketdi nakeddengan. Ni Haydn ket nangibagbaga nga isu ket naipasngay iti daytoy nga aldaw (Geiringer (1982, 9); Jones (1810, 8)), ngem adda dagiti kameng ti pamiliana a nagreporta nga embes ket idi 1 Abril (Geiringer). Ti karikutan ket nagtaud manipud kinapudno a dagiti opisial a rehistro ni Haydn ket ssan a nairehistro ti petsa ti pannakaipasngayna ngem ti petsa ti pannakabunniagna, nga iti kaso ni Haydn ket idi 1 Abril (Wyn Jones 2009, 2–3).
- ^ Urayno isu ket sagpaminsan a tinawtawagan ti "Franz Joseph Haydn", ti nagan a "Franz" ket saan idi nga inus-usar ti kompositor iti kabibiagna ken linikliklikan babaen dagiti eskolar tatta nga aldaw. (Webster, James: "Haydn, Joseph", Grove Music Online ed. L. Macy (Naala idi 18 Enero 2007), http://www.grovemusic.com). Kitaen pay ti Nagan ni Haydn.
- ^ Webster ken Feder, 2001
- ^ Rosen 1997, pp. 43–54
- ^ Smallman, Basil (1992). Ti Piano Trio: Ti Pakasaritaanna, Pamay-an, ken Repertorio. Unibersidad ti Oxford a Pagmalditan. pp. 16–19. ISBN 0-19-318307-2.
Dagiti silpo ti ruar[urnosen | urnosen ti taudan]
Midia a mainaig kenni Joseph Haydn iti Wikimedia Commons
Dagiti inadaw a sasao a mainaig kenni Joseph Haydn iti Wikiquote (Ingles)


text:
Wagayway ti Alaska
Ti wagayway ti Estado ti Alaska ket naglaon kadagiti walo a nabalitokan a bitbituen, a nagbukel ti Dakkel nga Aklo ken ti Amianan a Bituen, iti maris a nangisit nga asul a lugar ti likod. Ti Dakkel nga Aklo ket maysa a asterismo idiay Konstelasion Ursa Major a naisinboloan iti uso, daytoy ket maysa nga ayup a patneng idiay Alaska. A kasla ti nailadawan iti dayta a wagayway, dagti bitbituenna ket mabalin a mausar a pagalagadan babaen dagiti agdadamo tapno mabirukanda ti Polaris ken tapno ammoda ti pudno nga amianan, a daytoy ket sabsabali unay no maipada iti magnetiko nga amianan.[1]
Daytoy a daremdem ket inaramid babaen ni Benny Benson iti Seward ken napili daytoy manipud kadagiti 700 a naipaserrek iti 1927 a salisal.
Dagiti nagibasaran[urnosen | urnosen ti taudan]
- ^ Jeff Goodman. "Magnetiko nga Amianan nga Ungto vs. Geograpiko nga Amianan nga Ungto". Kolehio ti Reich.


text:
NO ANIA TI KUNA TI BIBLIA
Depresion
Ania ti depresion?
“Malagawanak idi, naparukobak iti napalalo; iti intero nga agmalem nagpagnapagnaak a sililiday.”—Salmo 38:6.
TI KUNA DAGITI MANAGSIRARAK
Pasaray malidayan ti tunggal maysa kadatayo, ngem ti clinical depression ket makapakapsut a sakit nga agpaut ken manglapped iti inaldaw nga aktibidad ti tao. Ngem saan nga agpapada ti kapanunotan ti amin nga eksperto maipapan iti makuna a “normal” a kinaliday ken no ania ti “sakit.” Nupay kasta, adda la ketdi tattao a makarikna iti nakaro a panagleddaang, a no dadduma mariknada pay nga awan serserbida ken nakaro ti panangsidir ti konsiensiada.
TI KUNA TI BIBLIA
Kuna ti Biblia nga adu a lallaki ken babbai ti nakapasar iti nakaro a panagleddaang. Kas pagarigan, narikna ni Anna a “sipapait ti kararuana”—sasao a naipatarus kas “masnaayan ti pusona” ken “maladingitan unay.” (1 Samuel 1:10) Iti maysa a gundaway, napalalo ti panagladingit ni Elias nga uray la inkararagna nga alaen koman ti Dios ti biagna!—1 Ar-ari 19:4.
Naibilin kadagiti nagkauna a Kristiano nga ‘agsaoda iti makaliwliwa kadagiti malmaldaangan a kararua.’ (1 Tesalonica 5:14) Sigun iti maysa a reperensia, ti termino a “malmaldaangan a kararua” ket mabalin a tumukoy kadagidiay “temporario a linapunos dagiti pakadukotan ti biag.” Nalawag nga adda met dagiti tiempo a nadepres uray dagiti matalek a lallaki ken babbai idi panawen ti Biblia.
Basol kadi ti maysa ti depresionna?
“Ti intero a sangaparsuaan agtultuloy nga agas-asug a sangsangkamaysa ken agpapaut-ot a sangsangkamaysa.”—Roma 8:22.
TI KUNA TI BIBLIA
Isursuro ti Biblia a ti sakit ket resulta ti isusukir ti immuna a pagassawaan. Kas pagarigan, kuna ti Salmo 51:5: “Buyogen ti biddut naipasngayak a nabuyogan kadagiti panagpasikal, ket iti basol inyinawnak ni inak.” Ilawlawag met ti Roma 5:12 a “babaen iti maysa a tao [ti umuna a tao a ni Adan] simrek ti basol iti lubong ken ti ipapatay babaen iti basol, ket iti kasta ti ipapatay nagsaknap iti amin a tattao agsipud ta nagbasolda amin.” Gapu ta natawidtayo ti kinaimperpekto ni Adan, amintayo ket agsakit iti pisikal ken emosional. Kas resultana, kuna ti Biblia a “ti intero a sangaparsuaan agtultuloy nga agas-asug a sangsangkamaysa ken agpapaut-ot a sangsangkamaysa.” (Roma 8:22) Ngem adda namnama nga ituktukon ti Biblia a di maipaay ti asinoman a doktor—ti kari ti Dios a natalna a baro a lubong a sadiay awanton ti amin a kita ti an-annayen ken sakit, agraman depresion.—Apocalipsis 21:4.
Kasano a madaeram ti depresion?
“Ni Jehova asideg kadagidiay nadunor ti pusoda; ket dagidiay a naidagel iti espiritu isalakanna.”—Salmo 34:18.
APAY A PAKASEKNAM?
Saanmo a kanayon a kontrolado ti kasasaadmo, ken adda dagiti dakes a mapasamak kenka no dadduma. (Eclesiastes 9:11, 12) Ngem adda dagiti mabalinmo nga aramiden tapno madaeram dagiti negatibo a rikna.
TI KUNA TI BIBLIA
Kuna ti Biblia a dagiti masakit kasapulanda ti mangngagas wenno doktor. (Lucas 5:31) Isu a no agpaspasarka iti nakaro a sakit iti emosion, awan pagdaksanna no agpadoktorka. Igunamgunam met ti Biblia ti pateg ti panagkararag. Kas pagarigan, kuna ti Salmo 55:22: “Ipalladawmo ti dadagsenmo ken Jehova a mismo, ket isu saranayennakanto. Saannanto a pulos ipalubos nga agdiwengdiweng daydiay nalinteg.” Ti kararag ket saan laeng a maysa a pamay-an a pangpasayaat iti rikna; aktual dayta a pannakisarita ken Jehova a Dios, nga “asideg kadagidiay nadunor ti pusoda.”—Salmo 34:18.
Mabalin a makatulong met kenka ti panangyebkasmo iti riknam iti nasinged a gayyemmo. (Proverbio 17:17) “Sidudungngo a pinaregtanak ti maysa a kapammatiak nga estoriaek kenkuana ti maipapan iti depresionko,” kuna ni Daniela, a maysa kadagiti Saksi ni Jehova. “Uray adun a tawen a likliklikak ti kasta a saritaan, naamirisko a dayta ti kasapulak. Talaga a nabang-aranak kalpasanna.”
Ammuem ti Ad-adu Pay
Ti Masapul a Maammuam Maipapan Kadagiti Sakit ti Isip
Siam nga addang a makatulong tapno ad-adda a mapagballigian ti sakit ti isip.


text:
Siudad ti Valenzuela
Ti Ciudad ti Valenzuela ket maysa kadagiti ciudad ken il-ili a mangbukel iti Metro Manila iti Filipinas. Kabeddengna iti daya ti Ciudad ti Quezon ken ti akin-amianan a Ciudad ti Caloocan, iti abagatan ti Ciudad ti Malabon ken ti akin-abagatan a Ciudad ti Caloocan, iti laud ti ili ti Obando iti provincia ti Bulacan, ken iti amianan ti ili ti Meycauayan, iti Bulacan.
Dagiti baranggay[urnosen | urnosen ti taudan]
Nabennebenneg a politikal ti Ciudad ti Valenzuela iti 32 a barbaranggay.


text:
Mati, Davao Oriental
Ti Siudad ti Mati (Cebuano: Dakbayan sa Mati; Tagalog: Lungsod ng Mati), ket maysa a klase a siudad iti probinsia ken isu ti kapitolio iti Davao Oriental iti Filipinas.
Dagiti baranggay[urnosen | urnosen ti taudan]
Ti Siudad ti Mati ket nabingbingay a politikal iti 26 a barbaranggay.[2]
- Badas
- Bobon
- Buso
- Cabuaya
- Central (Pob.)
- Culian
- Dahican
- Danao
- Dawan
- Don Enrique Lopez
- Don Martin Marundan
- Don Salvador Lopez, Sr.
- Langka
- Lawigan
- Libudon
- Luban
- Macambol
- Mamali
- Matiao
- Mayo
- Sainz
- Sanghay
- Tagabakid
- Tagbinonga
- Taguibo
- Tamisan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Davao Oriental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 20 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Davao Oriental". Datos ti Populasion ti Ili. Dibision ti Panagsukisok ti LWUA. Naala idi 20 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
1“Kitaenyo ta diyo pagpasindayag ti panagaramidyo iti naimbag kadagiti tattao. Ta no kasta ti aramidenyo, dinakayto gunggonaan ni Amayo sadi langit. 2“Ngarud, no mangtedka iti tulong, dimo iwaragawag a kas iti ar-aramiden dagiti aginsisingpet iti uneg dagiti sinagoga ken kadagiti kalsada. Aramidenda daytoy tapno dayawen ida dagiti tattao. Laglagipenyo nga inawatdan ti gunggonada. 3No manglimoska, mangtedka a saan a maammoan uray ti kaasitgan a gayyemmo, 4no di ket aramidem a sililimed. Ket ni Amam a makakita iti aramidmo a sililimed, gunggonaannakanto.” 5“No agkararagkayo, diyo tuladen dagiti aginsisingpet! Igagarada ti agkararag a sitatakder kadagiti sinagoga ken kadagiti lanlansangan tapno makita ida dagiti tattao. Laglagipenyo nga inawatdan ti gunggonada. 6Ngem no agkararagka, sumrekka iti kuartom, irikepmo ti ridaw, saka agkararag ken ni Amam a di makita. Ket isu a makakita kenka nga agkararag iti nalimed, gunggonaannakanto. 7“No agkararagkayo, diyo ulit-uliten dagiti awan serserbina a sasao, kas kadagiti pagano a mangipagarup a maipangagda gapu kadagiti atiddog a kararagda. 8Diyo tuladen ida; ta ammon ni Amayo dagiti kasapulanyo sakbay nga agdawatkayo kenkuana. 9Kastoy ngarud ti panagkararagyo: ‘Amami sadi langit: Madaydayaw koma ti nasantoan a naganmo; 10Umay koma ti Pagariam; Matungpal koma ti pagayatam ditoy daga a kas sadi langit. 11Itedmo kadakami ti taraonmi ita nga aldaw; 12Pakawanennakami kadagiti basbasolmi, A kas iti pammakawanmi kadagiti nakabasol kadakami; 13Dinakam iturong iti nakaro a pakasuotan; Ilisinakami ketdi iti Managdakdakes.’ 14“No pakawanenyo dagiti nakabasol kadakayo pakawanennakayto met ni Amayo sadi langit. 15Ngem no diyo pakawanen dagiti nakabasol kadakayo, dinto met pakawanen ni Amayo dagiti basbasolyo.” 16“No agayunarkayo, dikay agparang a naliday a kas kadagiti aginsisingpet, ta agpammarangda a nakakaasi tapno maammoan dagiti tattao nga agay-ayunarda. Laglagipenyo nga inawatdan ti gunggonada. 17Ngem no agayunarka, agdiram-oska ket sagaysayem ti buokmo 18tapno awan makadlaw nga agay-ayunarka—ni laeng Amam a di makita ti makaammo. Ket isu a makaimatang iti aramidmo a nalimed, gunggonaannakanto.” 19“Dikay agurnong iti kinabaknang nga agpaay kadakayo ditoy daga, ta ditoy dadaelen ti sanga ken lati, ket serken ken takawen dagiti mannanakaw. 20Agurnongkayo ketdi iti kinabaknang nga agpaay kadakayo sadi langit, ta sadiay saan nga agratik ken aglati, ket saan a serken ken takawen dagiti mannanakaw. 21Ta no sadino ti ayan ti gamengmo, adda met idiay ti pusom.” 22“Ti mata ti pannakasilaw ti bagi: no nasalun-at ti matam, nalawag ti entero a bagim. 23Ngem no saan a nasalun-at ti matam, nasipnget ti entero a bagim. Isut’ gapuna a no nakudrep ti silawmo, anian a kinasipnget!” 24“Awan ti makapagserbi iti dua nga appo: ta guraenna ti maysa ket ayatenna ti sabali, wenno agserbi a sipupudno iti maysa ket umsienna ti sabali. Diyo mapaggiddan a pagserbian ti Dios ken ti sanikua.” 25“Daytoy ti gapuna nga ibagak kadakayo a diyo pakadanagan ti pagbiagyo, no ania ti kanenyo ken inumenyo, wenno ti lupot a pagkawesyo. Saan aya a napatpateg ti biag ngem ti taraon? Saan aya a napatpateg ti bagi ngem ti kawes? 26Kitaenyo dagiti tumatayab: dida agmula, dida agani, dida agipempen iti kamalig. Ngem taraonan ida ni Amayo sadi langit. Saankayo aya a napatpateg ngem dagiti tumatayab? 27Siasino kadakayo ti makapaatiddog iti biagna babaen iti panagdandanagna? 28“Ken apay a pakadanaganyo ti pagan-anay? Kitaenyo ti panagdakkel dagiti lirio iti tay-ak: dida agtrabaho wenno agabel. 29Ngem ibagak kadakayo nga uray ni Solomon, iti amin a kinabaknangna, awan kawesna a napimpintas ngem iti uray maysa kadagitoy a sabsabong. 30No ti Dios kawesanna dagiti ruot iti tay-ak, ruot nga adda ita ket inton bigat maisungrod, saan aya a nangnangruna a kawesannakayo? Nagbassit ketdin ti pammatiyo! 31Isut’ gapuna a dikay masikoran. Diyo kunkuna, ‘Pangalaanminto ngarud iti kanenmi? wenno inumenmi? wenno kawesmi?’ 32Dagitoy ti ipangpangruna a biroken dagiti Hentil. Ammo ni Amayo sadi langit a masapulyo amin dagitoy. 33Ipangpangrunayo ketdi a biroken ti Pagarianna ken tungpalen ti pagayatanna, ket itednanto amin a kasapulanyo. 34Isut’ gapuna a diyo pakasikoran ti agpaay kadakayo inton bigat; ta ti sumaganad nga aldaw adda bukodna a parikut. Umdasen ti parikut ti maysa nga aldaw iti dayta nga aldaw.”
Copyright
Learn More


text:
Peminismo
Ti peminismo ket maysa nga urnong dagiti tignay ken dagiti ideolohia a naigandat iti panangialpalawag, panangipatakder, ken panagikanawa ti kapadpada ti politikal, ekonomiko, ken dagiti sosial a karbengan para iti babbai. [1][2] Iti pay maipatinayon, ti pemenismo ket agsuksukimat a mangibangon dagiti agpapada nga oportunidad para iti babbi idi edukasion ken panagtrabaho. Ti maysa a pemenista ken "ti mangitaktakder wenno mangsupsuporta kadagiti karbengan ken ekualidad ti babbai".[3]
Ti peminista a teoria, a rimsua manipud kadagitoy a tignay ti pemenista, ket mangigandat ti pannakaawat ti kasasaad ti saan a panagpapada ti henero babaen ti panagsukisok kadagiti sosial a papel ti babbai ket dagiti nagbiagan a kasanayan; daytoy ket nakaparang-ay kadagiti teoria kadagiti nadumaduma a kita ti disiplina tapno makasungbat kadagiti banag a kas ti sosial a panagipatakder ti sekso ken henero.[4][5] ADda dagiti nasapsapa a porma ti peminismo idin ket nadildillaw para iti panagala kadagiti naadalan a perspektibo ti puraw laeng, ken tengnga a klase. Daytoy ket nagturongan ti pannakapartuat ti etiko a naisangsangayan wenno adu a kulturista a porma ti peminismo.
Dagiti nagibasaran[urnosen | urnosen ti taudan]
- ^ "Pemenismo – Ti Panangipalpalawag ken Adu pay manipud ti Nawaya Diksionario ti Merriam-Webster". merriam-webster.com. Naala idi 12 Hunio 2011.
- ^ "Panangipalpalawag ti pemenismo a pangnagan manipud ti Online a Diksionario ti Cambridge: Nawaya nga Inggles a Diksionario ken Tesauro". dictionary.cambridge.org. Naala idi 12 Hunio 2011.
- ^ {{Cite book|title=Oxford English Dictionary|edition=online|publisher=Unibersidad ti Oxford a Pagmalditan|month=Hunio|year=2012|accessdate=5 Hulio 2012}(Ti panangipalplawag ket pangnagan.)
- ^ Chodorow, Nancy (1989). Peminisno ken Sikoanalitiko a Teoria. New Haven, Conn.: Unibersidad ti Yale a Pagmalditan. ISBN 978-0-300-05116-2.
- ^ Gilligan, Carol (1977). "'Iti maya a Naigiddiatan a Timek: Dagiti Kapanunotan ti Babbai iti Bagi ken Moralidad'". Harvard Educational Review. 47 (4): 481–517. Naala idi 8 Hunio 2008.
Dagiti silpo ti ruar[urnosen | urnosen ti taudan]
Dagiti inadaw a sasao a mainaig iti Peminismo iti Wikiquote (Ingles)
Midia a mainaig iti Peminismo iti Wikimedia Commons


text:
Sistema ti reproduktibo
Ti sistema ti reproduktibo wenno sistema ti panagpaadu ket isu ti sistema dagiti organo iti kaunegan dagiti organismo a pakitinnignayan para iti panngep ti reproduksion. Adu kadagiti saan a sibibiag a sustansia a kas dagiti likido, dagiti hormona, ken dagiti peromona ket nangrunada pay a ramramit iti sistema ti reproduktibo.[1] Daytoy ket saan a maipada kagiti sistema ti organo, dagiti sekso ti naggigiddiat a sebbangan ket kanknayonda nga adda dagiti adu a paggiddiatan. Dagitoy a paggidiatan ket mangpalubos para iti panatitipon ti henetiko a materiales a nagbaetan iti dua nga agmaymaysa, a mangpalubos para iti posibildad iti ad-adu a henetiko a kasayaat iti putot.[2]
Dagiti nagibasaran[urnosen | urnosen ti taudan]
- ^ Pangyuna iti Sistema ti Reproduktibo. , Programa ti Epidemiolohia ken dagiti Nagbanagan (SEER)
- ^ Sistema ti Reproduktibo 2001


text:
Makan
Ti makan (wenno taraon, kanen, sida) ket isu ti aniaman a sustansia[1] nga ibusen tapno mangted ti nutrision a suporta para iti bagi. Daytoy ket kadawyan a manipud kadagiti mula wenno ayup, ken aglaon kadagiti kammasapulan a nutrimento, a kas dagiti karbohidrato, dagiti taba, dagiti protina, dagiti bitamina, wenno dagiti mineral. Ti sustansia ket kanen ti maysa nga organismo ken maipanto kadagiti selula ti organismo tapno makapataud iti enerhia, a mangtalinaay ti biag, wenno agparugso ti idadakkel.
Iti pakasaritaan, ti tao ket gumun-od ti makan babaen kadagiti dua a pamay-an: ti panaganup ken panagburas, ken agrikultura. Ita nga aldaw, kaaduan ti enerhia ti makan nga ib-ibusen babaen ti populasion ti lubong ket ipaay babaen ti industria ti makan.
Dagiti nota[urnosen | urnosen ti taudan]
Adu pay a mabasbasa[urnosen | urnosen ti taudan]
- Collingham, E. M.: Ti Raman ti Gubat: Maikadua a Gubat ti Sangalubongan ken ti Pannakigubat para iti Makan (2011)
- Katz, Solomon: Ti Ensiklopedia ti Makan ken Kultura, (Scribner, 2003)
- Marion Nestle: Politika ti Makan: Kasano a ti Industria ti Makan ket Impluensianna ti Nutrision ken Salun-at, Dagiti Pagmalditan ti Unibersidad ti California, nabaliwan ken naipadakkel nga edision idi 2007, ISBN 0-520-25403-1
- Mobbs, Michael: Matalinaay a Makan Sydney: NewSouth Publishing, 2012. ISBN 9781920705541
Dagiti silpo ti ruar[urnosen | urnosen ti taudan]
Midia a mainaig iti Makan iti Wikimedia Commons


text:
Papa Liberio
Ni Papa Liberio, ket isu ti papa manipud idi 17 Mayo 352 aginggana idi 24 Septiembre 366, ket nakonsegrado idi segun ti Catalogus Liberianus idi 22 Mayo a kas ti simmaruno kenni Papa Julio I.
Dagiti nagibasaran[urnosen | urnosen ti taudan]
- Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "Liberius". Encyclopædia Britannica (Maika-11 nga ed.). Pagmalditan ti Unibersidad ti Cambridge.
Dagiti silpo ti ruar[urnosen | urnosen ti taudan]
Midia a mainaig kenni Papa Liberio iti Wikimedia Commons


text:
Siudad ti Lucena
Ti Siudad ti Lucena ket maysa a maika-2 a klase a siudad iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti Siudad ti Lucena iti 33 a barbaranggay.[2]
- Baranggay 1 (Pob.)
- Baranggay 2 (Pob.)
- Baranggay 3 (Pob.)
- Baranggay 4 (Pob.)
- Baranggay 5 (Pob.)
- Baranggay 6 (Pob.)
- Baranggay 7 (Pob.)
- Baranggay 8 (Pob.)
- Baranggay 9 (Pob.)
- Baranggay 10 (Pob.)
- Baranggay 11 (Pob.)
- Barra
- Bocohan
- Mayao Castillo
- Cotta
- Gulang-Gulang
- Dalahican
- Domoit
- Ibabang Dupay (Pob.)
- Ibabang Iyam
- Ibabang Talim
- Ilayang Dupay
- Ilayang Iyam
- Ilayang Talim
- Isabang
- Mayao Crossing
- Mayao Kanluran
- Mayao Parada
- Mayao Silangan
- Ransohan
- Salinas
- Talao-Talao
- Market View (Pob.)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 16 Septiembre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Balilihan, Bohol
Ti Balilihan ket maysa a maika-4 a klase nga ili iti probinsia ti Bohol iti Filipinas.
Dagiti baranggay[urnosen | urnosen ti taudan]
Ti Balilihan ket nabingbingay a politikal kadagiti 31 a barbaranggay.[2]
- Baucan Norte
- Baucan Sur
- Boctol
- Boyog Norte
- Boyog Proper
- Boyog Sur
- Cabad
- Candasig
- Cantalid
- Cantomimbo
- Cogon
- Datag Norte
- Datag Sur
- Del Carmen Este (Pob.)
- Del Carmen Norte (Pob.)
- Del Carmen Weste (Pob.)
- Del Carmen Sur (Pob.)
- Del Rosario
- Dorol
- Haguilanan Grande
- Hanopol Este
- Hanopol Norte
- Hanopol Weste
- Magsija
- Maslog
- Sagasa
- Sal-ing
- San Isidro
- San Roque
- Santo Niño
- Tagustusan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Bohol". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 6 Oktubre 2014.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Bohol". Datos ti Populasion ti Ili. Dibision ti Panagsukisok ti LWUA. Naala idi 6 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Bato, Leyte
Ti Bato ket maysa a maika-2 a klase nga ili iti probinsia ti Leyte iti Filipinas.
Dagiti baranggay[urnosen | urnosen ti taudan]
Ti Bato ket politikal a nabingbingay iti 32 a barbaranggay.[2]
- Alegria
- Alejos
- Amagos
- Anahawan
- Bago
- Bagong Bayan District (Pob.)
- Buli
- Cebuana
- Daan Lungsod
- Dawahon
- Himamaa
- Dolho
- Domagocdoc
- Guerrero District (Pob.)
- Iniguihan District (Pob.)
- Katipunan
- Liberty (Binaliw)
- Mabini
- Naga
- Osmeña
- Plaridel
- Kalanggaman District (Pob.)
- Ponong
- San Agustin
- Santo Niño
- Tabunok
- Tagaytay
- Tinago District (Pob.)
- Tugas
- Imelda
- Marcelo
- Rivilla
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). 1 Hulio 2013. Naala idi Hulio 6, 2014.
- ^ a b "Probinsia ti Leyte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi Septiembre 15, 2016.
- ^ a b Pakaammo ti Senso ti Filipinas idi 2015 (Ingles) naala idi 10 Hunio 2016
- ^ "Probinsia ti Leyte". Datos ti Populasion ti Ili. Dibision ti Panagsukisok ti LWUA. Naala idi Septiembre 15, 2016.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (Ingles)
- Turay ti Estadistika ti Filipinas (Ingles)
- Dagiti datos ti populasion ti LWUA (Ingles)
- LGPMS (Ingles)
- COMELEC (Ingles)


text:
Akindaya a Sona ti Oras
Ti Akindaya a Sona ti Oras (Ingles:Eastern Time Zone (ET)) iti Estados Unidos ken Kanada ket maysa a sona ti oras a naisakup ti daya nga aplaya iti Amianan nga Amerika. Ti timbengan ti oras ket -5 nga oras bayat ti alagadan ti oras ken -4 bayat ti panagin-inut ti lawag nga oras. Ti pagorasan iti daytoy a sona ket naibatay iti katengngaan a solar nga oras iti Maika-75 a meridiano a laud iti Obserbatorio ti Greenwich.
Idiay Estados Unidos ken Canada, daytoy a sona ti oras kadawyan a makunkua a Akindaya nga Oras (Ingles:Eastern Time (ET)). Naisangayan daytoy a Akindaya nga Alagadan ti Oras (Inggles:Eastern Standard Time (EST)) no palpaliiwen ti alagadan nga oras (panawen ti lam-ek), ken Akindaya a Lawag ti aldaw nga Oras (Ingles: Eastern Daylight Time (EDT)) no palpaliiwen ti oras a panagin-inut ti lawag (primabera ken otonio).


text:
1Datayo a napigsa ti pammatina, rebbengtayo a tulongan dagiti nakapuy a mangawit kadagiti pakadagsenanda. Saan la a ti bukodtayo a pagragsakan ti pampanunotentayo. 2Paragsakentayo ketdi ti padatayo a tao tapno mapapigsa iti pammati. 3Ta ni Cristo saan a ti bukodna a bagi ti pinampanunotna, no di ket, kas kuna ti Nasantoan a Surat, “Pinadpadakesdaka dagiti tattao ngem iti kinapudnona, siak ti nagtinnagan dagiti pammadpadakesda.” 4Ta amin nga adda iti Nasantoan a Surat, naisuratda tapno isurodatayo a mangnamnama babaen iti anus ken pammaregta nga ited ti Nasantoan a Surat. 5Sapay koma ta tulongannakayo ti Dios a paggapuan ti anus ken pammaregta, tapno agtutunoskayo a mangsurot iti ulidan nga impakita ni Cristo Jesus. 6Iti kasta, agmaymaysa ti timekyo a mangidaydayaw iti Dios ken Ama ni Apotayo a Jesu-Cristo. 7Ngarud, kas iti panangawat ni Cristo kadakayo, awatenyo ti maysa ken maysa tapno maidaydayaw ti Dios. 8Ta ibagak kadakayo a nagbalin ni Cristo nga adipen dagiti Judio tapno paneknekanna a napudno ti Dios, ket tungpalenna dagiti karina kadagidi amma. 9Iti kasta, agdaydayaw met dagiti Hentil iti Dios gapu iti asina. Kas kuna ti Nasantoan a Surat, “Ngarud, idaydayawkanto kadagiti Hentil; Ikantakto dagiti pagdaydayaw iti naganmo.” 10Kunana pay, “Makipagrag-okayo, dakay a Hentil, kadagiti tattao a pinili ti Dios!” 11Kunana manen, “Idaydayawyo ti Apo, dakay amin a Hentil; Ipigsayo ti panagdaydayawyo iti Apo, dakay amin a tattao!” 12Kuna pay ni Isaias, “Addanto umay nga agtaud iti kaputotan ni Jesse; Mapadakkelto a mangituray kadagiti Hentil, Ket isunto ti pangnamnamaanda.” 13Sapay koma ta ti Dios a paggapuan ti namnama, punnoennakayo iti amin a rag-o ken talna iti pammatiyo kenkuana tapno dumakkel a dumakkel ti namnamayo iti pannakabalin ti Espiritu Santo. 14Iti biangko, kakabsatko, awan duaduak a napnoankayo iti kinaimbag, addaankayo iti amin nga ammo ket makapagsisinnurokayo. 15Nupay kasta, naturedak nga agsurat ita maipapan iti sumagmamano a bambanag nga impalagipkon kadakayo. Wen, naturedak gapu iti gundaway nga inted ti Dios kaniak, 16kas adipen ni Cristo Jesus nga agtrabaho kadagiti Hentil. Agserbiak a kas padi a mangikaskasaba kadakuada ti Naimbag a Damag nga aggapu iti Dios, tapno agbalin dagiti Hentil a daton a makaay-ayo iti Dios, ken naidaton kenkuana babaen iti Espiritu Santo. 17Ngarud, iti pannakikaysak ken ni Cristo Jesus, mabalinko nga itangsit ti aramidko a maipaay iti Dios. 18Agturedak ket sawek laeng ti inaramid ni Cristo, ta inaramatnak a mangidalan kadagiti Hentil tapno agtulnogda iti Dios, babaen iti sao ken iti aramid, 19babaen iti pannakabalin dagiti pagilasinan ken milagro, ken babaen iti pannakabalin ti Espiritu. Isut’ gapuna nga iti panagbibiahek manipud Jerusalem agingga idiay Ilirico, inaramidko amin a kabaelak a nangikasaba iti Naimbag a Damag maipapan ken ni Cristo. 20Panggepko nga ikasaba ti Naimbag a Damag kadagiti lugar a saan pay a nakangngeg iti maipapan ken ni Cristo, tapno saanak a mangbangon iti rabaw ti fondasion nga insaad ti sabali. 21Kas kuna ti Nasantoan a Surat, “Makakitanto dagiti saan pay a nakadamag maipapan kenkuana, Ket makaawatto dagiti saan pay a nakangngeg.” 22Daytoy ti gapuna a naminadun a nalapdanak nga umay kadakayo. 23Ngem ita ta nalpaskon ti trabahok kadagitoy a lugar, ken yantangay ta nabayagen a panggepkayo a bisitaen, 24namnamaek a matungpalkon daytoy a tarigagay. Kayatko ti dumagas dita a kumita kadakayo inton agpa-Espaniaak ket agpatulongakto kadakayo a mapan sadiay kalpasan ti bassit a tiempo a pannakiinniliwko kadakayo. 25Nupay kasta, innak ita idiay Jerusalem a mangted iti tulong kadagiti tattao ti Dios sadiay. 26Ta siaayat dagiti iglesia idiay Macedonia ken Grecia a nangted iti sagut a pangtulong kadagiti napanglaw a tattao ti Dios idiay Jerusalem. 27Isuda met laeng ti akinnakem a tumulong. Kinapudnona, rebbengda ti tumulong kadagiti napanglaw idiay Jerusalem, ta no nakiranud dagiti Hentil kadagiti naespirituan a bendision dagiti Judio, rebbeng met ngarud dagiti Hentil a pagserbi kadagiti Judio dagiti material a bendisionda. 28Inton malpasko daytoy annongko ket mayawatkonton ti amin a naur-or a kuarta nga agpaay kadakuada, agrubbuatakton nga agpa-Espania ket dumagasakto dita. 29Ammok nga inton umayak, umayakto a napno iti bendision ni Cristo. 30Dawatek kadakayo, kakabsat, gapu ken ni Apotayo a Jesu-Cristo ken gapu iti ayat nga ited ti Espiritu a buyogandak iti nasged a panangikararagyo kaniak iti Dios. 31Dawatenyo a mailisiak kadagiti saan a mamati idiay Judea. Dawatenyo met nga awaten dagiti tattao ti Dios idiay Jerusalem ti panagserbik sadiay. 32Iti kasta, no ipalubos ti Apo, umayakto a napnoan iti rag-o, ket ammok a maragsakan ken mabang-aranakto iti isasarungkarko kadakayo. 33Sapay koma ta adda kadakayo amin ti Dios a mangted iti talna. Amen.
Copyright
Learn More


text:
Opisina ken Impormasion iti Panagpasiar
Naimpusuan nga awisendaka nga agpasiar kadagiti opisina ken pagimprentaanmi. Ammuem ti adres ken oras ti panagpasiar.
Zambia
Farm 23 A Makeni Road
Opposite Makeni Police Station
10101 LUSAKA
ZAMBIA
+260 21-1-272-062
Panagpasiar
Lunes agingga iti Biernes
8:00 a.m. agingga iti 11:00 a.m. ken 1:00 p.m. agingga iti 4:00 p.m.
Kapautna 1.5 oras
Trabaho iti Opisina
Agipatpatarus kadagiti literatura a naibatay iti Biblia iti nasurok a 14 a lokal a lengguahe. Agipatpatulod kadagiti literatura iti nasurok a 2,400 a kongregasion dagiti Saksi ni Jehova iti Zambia kasta met iti Burundi ken Tanzania.


text:
Palawan Light, kapintasan a damag
Makunami a kapipintasan amin a damag ti maipapan ti Palawan Light, wenno ti light medium crude oil a maala iti Galoc oil field iti kabaybayan ti Palawan. Ti Palawan Light ket sinilawanna ti dakkel a tulong ken namnama iti masakbayan. Manamnama a maaddaan iti produksion iti agingga 20,000 barrel iti inaldaw uneg ti tallo a bulan. Indikasion nga adda ti potensial iti ad-adu pay a produksion iti masakbayan babaen iti adu-adu a tumakder nga oil field.
Nasken ngarud iti naan-anay a suporta, saan laeng a ti gobierno daytoy napintas a damag no dipay ket ti amin a sector. Kangrunaanna, ti nasken a panagmata ti gimong ta dinto ket malaokan iti puersa manipud iti bukod nga interes dagiti “mamasirib” a nakaangkla iti nagan ti negosio ken konsultasion. Lalo no daytoy ket inangklaan ti bukod nga interes dagiti nakatugaw a dadakkel ti imana.
Kunami, a kasapulan unay ti damag a makagin-awa. Iti baet ti sangalubongan nga economic slowdown, US financial crisis ken Asian meltdown adda ti makitkita a silaw iti masakbayan. Silaw a mangited met iti dakkel a tulong saan laeng nga iti bulsa ni Pinoy.
Ti kinangato ti langis ti kangrunaan a rason iti kinangato dagiti gagatangen. Daytoy ti maysa a rason a mangparparigat ken ni Pinoy. Agangkat ti pagilian iti langis nga agpateg iti $6B iti tinawen. Ket no agtultuloy ti produksion ti Galoc oil field manamnama met ti
$ 1.4B a mainut iti panagangkat iti ballasiw taaw iti tinawen. Dakkel la unay a tulong daytoy. Dakkel ti maitulong a gastosen iti para iti basic needs ken infrastructure projects ti mainut.
Ket mas lalon, no madoble wenno maiyad-adu koma pay nga oil field iti tumakder. Ta mapattapatta iti kinadakkel ti oil deposit nga agarup iti 20 million a bariles kadagiti kabaybayan ti Palawan. Ti pannakaragpat ti iti kinadakkel a produksion iti langis kadagiti oil fields ket ti pannakawayawa ti pagilian iti panagangkat. Nasken ngarud a maiyaon dagitoy nga oil deposit tapno pakairanudan. Nasken a marikna ti pannakairanod iti kabiitan a panawen.
Ngarud, sakbay a magsat ti sinturon dagiti umili iti kaiirut, wenno sakbay a makulkol dagiti bagis, ti Palawan Light ket silaw a pagkaptan ti namnama. Mangnamnamakami a makadenggep koma iti panagpayegpeg. ##
Sunday, October 12, 2008
Palawan Light, kapintasan a damag
3 comments:
- Jake Ilac said...
-
Agpayso a napintas a damag dayta manong, ngem saan tayo a makasigurado a ditoy Pilipinas da nga ilako aglalo ket dua a gangganaet a korporasion ti mangkonkontrol ti share daytoy a nasukimat iti lana. Nanginngina kano gamin daytoy ngem ti Dubai Crude. Amangan no maitulad iti napasamak sadiay Malampaya Natural Gas nga idiay Singapore da nga inlako. Angginga gamin ita ket awan pay ti maus-usar a Natural Gas ditoy Pilipinas.
Ti nakas-ang, 70 porsiento ti mapan kadagiti gastos ti operasion, ket ti 60 percent ti nabati a 30 percent, isu laeng ti mabingay ti gobierno.
- 6:05 PM
- Ka Iddo said...
-
isu a nasken ti panagsiput, jake... lalo no simrek dagita nalaing nga agporsiento, nalpas manen...
- 5:57 AM
- sherma said...
-
"Nasken ngarud iti naan-anay a suporta, saan laeng a ti gobierno daytoy napintas a damag no dipay ket ti amin a sector. Kangrunaanna, ti nasken a panagmata ti gimong ta dinto ket malaokan iti puersa manipud iti bukod nga interes dagiti “mamasirib” a nakaangkla iti nagan ti negosio ken konsultasion. Lalo no daytoy ket inangklaan ti bukod nga interes dagiti nakatugaw a dadakkel ti imana."
Well said, Manong! Ay, agalertotayo ta narigat ti matakawat a simumulagat. :-)
-------
Heyyo, gayyem Jake. Nice to see you here. :-)
- 7:29 PM


text:
1940
Ti 1940 ket maysa a bisiesto a tawen a nangrugi iti aldaw ti Lunes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Enero[urnosen | urnosen ti taudan]
- Enero 4 – Gao Xingjian, naiyanak nga Insik a mannurat, laureado iti Premio Nobel
Pebrero[urnosen | urnosen ti taudan]
- Pebrero 9 – J. M. Coetzee, mannurat a taga-Abagatan nga Aprika, laureado iti Premio Nobel
Abril[urnosen | urnosen ti taudan]
- Abril 14 – Julie Christie, Briton nga aktres
- Abril 25 – Al Pacino, Amerikano nga aktor
Mayo[urnosen | urnosen ti taudan]
- Mayo 24 – Joseph Brodsky, naiyanak a Ruso a mannaniw, Premio Nobel a laureado (naipasngay 1996)
Hulio[urnosen | urnosen ti taudan]
- Hulio 6 – Herminia Roman - politiko iti Bataan
Nobiembre[urnosen | urnosen ti taudan]
- Nobiembre 27 – Bruce Lee, Insik-Amerikano a martial artist ken aktor (pimmusay 1973)
Pimmusay[urnosen | urnosen ti taudan]
Marso[urnosen | urnosen ti taudan]
- Marso 16 – Selma Lagerlöf, Sueko a mannurat, Premio Nobel a laureado (naipasngay 1858)
Mayo[urnosen | urnosen ti taudan]
- Mayo 20 – Verner von Heidenstam, Sueko a mannurat, Premio Nobel a laureado (naipasngay 1859)
Septiembre[urnosen | urnosen ti taudan]
- Septiembre 1 – Gregorio Aglipay, Filipino a daulo ti relihion (naipasngay 1860)


text:
Diplomasia
Ti diplomasia (manipud ti Latin diploma, a kayatna saoen ket opisial a dokumento, a daytoy ket naala manen manipud ti Griego δίπλwua, a kayatna a saoen ket a nakulpi a papel/dokumentot) ket isu ti arte ken panagsanay ti panagtignay kadagiti negosasion a nagbaetan dagiti representatibo dagiti grupo wenno dagiti estado. Daytoy ket kadawyan a mangitudtudo ti sangalubongan a diplomasia, ti panagtignay dagiti sangalubonga a pannakibiang[1] babaen ti mamagkappiaan dagiti propesional a diplomatiko a maipanggep kadagiti banag ti panagkappia, komersio, gubat, ekonomia, kultura, enbironmento ken dagiti Karbengan ti tao. Dagiti sangalubongan a tulagan ket kadawyan apakitinnarusan babaen dagiti diplomatiko sakbay ti panakailagda babaen dagiti nailian a politiko. Iti saan a pormal wenno sosial a kapanunotan, ti diplomasia ket isu ti panangipakat ti sikap tapno makagun-od ti estratehiko a panagtiwan wenno mangbiruk ti kadagiti maawat a maitunos a pakailawlawagan iti maysa a sapasap a karit, ti maysa nga agsamag a ramramit ket ti panangisasao kadagiti sarita ti insao iti maysa a saan a makisinnuppiat, wenno natakneng a pamay-an.
Ti eskolar a displina ti diplomatika, a maipanggep ti panagadal kadagiti duog a dokumento, ket nakaala ti naganna ti isu met laeng a taudan, ngem ti moderno a kabuksilanna ket sabali manipud ti aktibidad ti diplomasia.
Dagiti nagibasaran[urnosen | urnosen ti taudan]
- ^ Ronald Peter Barston, Moderno a diplomasia, Pearson Education, 2006, p. 1
Adu pay a mabasbasa[urnosen | urnosen ti taudan]
- Black, Jeremy. Ti Pakasaritaan ti Diplomasia (Unibersidad ti Chicago a Pagalditan, 2010) ISBN 978-1-86189-696-4
- Berridge, G. R. Diplomasia: Teoria ken Panagsanay, Maika-3 nga edision, Palgrave, Basingstoke, 2005, ISBN 1-4039-9311-4
- Cunningham, George. Panagbaniaga ti Panagbalin ti maysa a Diplomatiko: Ti Alagaden kadagiti Karrer iti Sangalubongan a Pannakibinag FPA Global Vision Books 2005, ISBN 0-87124-212-5
- Dorman, Shawn, ed. Iti Uneg ti Maysa nga Embahada ti Estados Unidos: Kasano nga Agob-obra ti Ganganaet a Serbiso para iti Amerika babaen ti Gunglo ti Ganganaet a Serbiso, Maikadua nga edision Pebrero 2003, ISBN 0-9649488-2-6
- Callieres, Francois De. Ti Panagsanay ti Diplomasia (1919)
Dagiti silpo ti ruar[urnosen | urnosen ti taudan]
Midia a mainaig iti Diplomasia iti Wikimedia Commons
Dagiti inadaw a sasao a mainaig iti Diplomasia iti Wikiquote (Ingles)


text:
SUHETO ITI AKKUB | APAY NGA ADU TI MARIGATAN A MANGAYAT ITI DIOS?
Kinaulbod a ti Dios Naulpit
TI PATPATIEN TI ADU
“Ti kararua dagiti nakaro ti kinadakesda ket mapan a dagus idiay impierno kalpasan a matayda, a sadiay matutuokda iti ‘agnanayon nga apuy.’” (Catechism of the Catholic Church) Kuna ti dadduma a lider ti relihion a dagidiay adda iti impierno ket interamente a naisina iti Dios.
TI KINAPUDNO MANIPUD ITI BIBLIA
“Ti kararua nga agbasbasol—dayta a mismo matayto.” (Ezequiel 18:4) Dagiti natay “saanda a pulos sipapanunot iti aniaman.” (Eclesiastes 9:5) No matay ti kararua ken awan puotna, kasano nga agsagaba iti “agnanayon nga apuy” wenno matutuok gapu ta interamente a naisina iti Dios?
Iti Biblia, ti Hebreo ken Griego a sasao a masansan a maipatarus kas “impierno” ket tumukoy iti tanem. Kas pagarigan, idi agsagsagaba ni Job gapu iti sakitna, inkararagna: “O sapay coma ta ilemmengnac idiay tanem [“iti impierno,” Douay-Rheims Version].” (Job 14:13, Ti Biblia, PBS) Kayat ni Job ti aginana iti tanem, saan ket nga iti lugar a pagtutuokan wenno naisina iti Dios.
NO APAY A NAPATEG
No naulpit ti Dios, ditay umadani kenkuana. “Sipud kinaubingko, naisuro kaniak ti doktrina nga umap-apuy nga impierno,” kuna ni Rocío a taga-Mexico. “Kabutengko ti Dios ken diak pagarupen nga adda naimbag a galadna. Impagarupko a nauyong ken saan a nadungngo.”
Nagbaliw ti panangmatmat ni Rocío iti Dios gapu iti nalawag nga ibaga ti Biblia maipapan iti panangukom ti Dios ken ti kasasaad dagiti natay. “Urayak la nabang-aran,” kunana. “Mamatiak itan a kayat ti Dios ti kasayaatan para kadatayo, ay-ayatennatayo, isu a mabalinko nga ayaten. Kayariganna ti maysa nga ama a mangkibkibin iti annakna ken kayatna ti kasayaatan para kadakuada.”—Isaias 41:13.
Adu ti nangikagumaan nga agbalin a relihioso gapu ta mabutengda iti umap-apuy nga impierno. Ngem saan a kayat ti Dios nga agserbika kenkuana gapu iti buteng. Imbes ketdi, kinuna ni Jesus: “Masapul nga ayatem ni Jehova a Diosmo.” (Marcos 12:29, 30) Kasta met, no mabigbigtayo a nalinteg ti Dios, agtalektayo met a nalinteg ti panangukomna iti masanguanan. Maikunatayo ti kas iti kinuna ti gayyem ni Job a ni Eliu: “Wen, iti kinapudnona, ti met laeng Dios saan nga agtignay a sidadangkes, ket ti met laeng Mannakabalin-amin saanna a ballikugen ti panangukom.”—Job 34:12.


text:
TI PAGWANAWANAN (PAGADALAN NGA EDISION) MAYO 2013
Ilawlawag daytoy a ruar no kasano a maitungpaltayo ti akemtayo kas ebanghelisador ken no ania dagiti kualidad a makatulong tapno maadda ti nasayaat a komunikasion iti uneg ti pamiliatayo.
Itungpalmo ti Akemmo kas Ebanghelisador
Apay a napateg a mangngegan dagiti tattao ti naimbag a damag? Ken kasano a sibaballigi a maitungpaltayo ti akemtayo kas ebanghelisador?
‘Naregtaka Kadi iti Nasayaat nga Ar-aramid’?
Usigen daytoy nga artikulo no kasano a maatrakar dagiti tattao iti Dios gapu iti regtatayo iti ministerio ken iti nasayaat a kababalintayo.
Salsaludsod Dagiti Agbasbasa
Adu a nagkauna a nasion pinapatayda ti dadduma a kriminal babaen ti panangilansada kadakuada iti maysa a kayo wenno poste. Kasano met ngata a napapatay dagita iti nagkauna nga Israel?
Patibkerenyo ti Panagasawayo Babaen ti Nasayaat a Komunikasion
Napateg ti nasayaat a komunikasion tapno naragsak ti panagasawa. Dakamaten daytoy nga artikulo dagiti kualidad a makatulong tapno sumayaat ti pannakikomunikartayo.
Nagannak, Annak—Makikomunikar Buyogen ti Ayat
Ania ti sumagmamano a lapped iti nasayaat a komunikasion? Kasano a marisut dagita?
Nagbalin a Makapnek ti Biagmi
Addaan ni Patricia iti dua nga annak nga agsagsagaba iti manmano a sakit. Ammuem no kasano a naaddaanda iti makapnek a biag uray kasta ti kasasaadda.
Saluadam ti Tawidmo Babaen ti Nainsiriban a Desisionmo
Ania ti naespirituan a tawid a naipaay kadagiti Kristiano, ken ania ti maadaltayo iti inaramid ni Esau?
Nagmatalekda iti “Oras ti Pannakasubok”
Basaen no kasano a naammuan ti lubong ti neutral a takder dagiti Estudiante ti Biblia idi bimtak ti Gubat Sangalubongan I idi 1914.


text:
AGRIINGKAYO! 2007-10
Ti Peggad a Pakaseknan Amin a Nagannak
Ammo a mismo ti adu a nagannak ti maipapan iti seksual a panangabuso kadagiti ubbing ken kadagiti epekto dayta. Adda met dagiti makangngeg kadagiti makapadanag a damag maipapan iti dayta isu a pampanunotenda no ania ti aramidenda.
No Kasanoyo a Masalakniban Dagiti Annakyo
Nagannak, ammuenyo dagiti taktika ti gagangay a mangab-abuso kadagiti ubbing. No kabesadoyo dagita, ad-addanto a nakasaganakayo nga agtignay kas kangrunaan a mangsalaknib kadagiti annakyo.
Pagbalinenyo ti Pamiliayo a Natalged a Pagkamangan
Tapno kanayon a natalged ti pamiliayo, nasken nga ammuen ken ipateg ti tunggal miembro dagiti nasayaat a prinsipio. Adda iti Biblia a Sao ti Dios ti kasayaatan a giya.


text:
KAPITULO 12
“Adda Aya Di Kinahustisia iti Dios?”
1. Ania ti mabalin nga epekto kadatayo dagiti kinaawan hustisia?
SINAURDA ti kuarta nga inurnong ti baketen a balo. Ti awan gawayna a maladaga binaybay-an ti awanan asi nga ina. Naibalud ti maysa a lalaki gapu iti krimen a naipabasol laeng kenkuana. Ania ti reaksionmo kadagitoy a pasamak? Nalabit marurodka kadagita, ket natural laeng dayta. Kas tattao, nabatad a mailasintayo ti naimbag ken dakes. Maluksawtayo no adda naaramid a di kinahustisia. Kayattayo a masupapakan ti biktima ken madusa ti nagbasol. No saan a mapasamak daytoy, mabalin a panunotentayo: ‘Makita kadi ti Dios dagiti mapaspasamak? Apay a di agtignay?’
2. Ania ti reaksion ni Habakuk iti kinaawan hustisia, ket apay a saan a binabalaw ni Jehova gapu iti daytoy?
2 Iti intero a historia, inyimtuod dagiti matalek nga adipen ni Jehova ti umasping a salsaludsod. Kas pagarigan, inkararag ni propeta Habakuk iti Dios: “Apay nga ipakitam kaniak ti kasta a nakaal-alingget a kinaawan hustisia? Apay nga ipalubosmo nga agraira ti kinaranggas, kinakillo, krimen, ken kinadangkok iti amin a lugar?” (Habakuk 1:3, Contemporary English Version) Saan a binabalaw ni Jehova ti prangka a saludsod ni Habakuk, tangay Isu ti nangitukit kadagiti tattao ti mismo a kapanunotan maipapan iti kinahustisia. Wen, pinaraburannatayo ni Jehova iti sangkabassit a pannakaawat iti di matukod a panangmatmatna iti kinahustisia.
Guraen ni Jehova ti Di Kinahustisia
3. Apay a maikuna nga ad-adda a pagaammo ni Jehova ti kinaawan hustisia ngem iti ammotayo?
3 Ammo ni Jehova ti kinaawan hustisia. Makitana ti mapaspasamak. Maipapan iti kaaldawan ni Noe, kuna kadatayo ti Biblia: “Nakita ni Jehova a ti kinadakes ti tao naruay iti daga ken tunggal pagannayasan ti pampanunot ti pusona dakes laeng iti amin a tiempo.” (Genesis 6:5) Usigem ti kaipapanan dayta a sasao. Masansan a ti pannakatarustayo iti di kinahustisia ket maibatay iti sumagmamano a pasamak a nangngegtayo wenno personal a napasarantayo. Maisupadi iti dayta, pagaammo ni Jehova ti kinaawan hustisia iti sangalubongan. Makitana amin! Malaksid iti dayta, mailasinna dagiti pagannayasan ti puso—dagiti rinuker a kapanunotan a pakaigapuan dagiti nakillo nga aramid.—Jeremias 17:10.
4, 5. (a) Kasano ti panangipakita ti Biblia a maseknan ni Jehova kadagidiay nabiktima iti kinaawan hustisia? (b) Kasano a naapektaran a mismo ni Jehova iti kinaawan hustisia?
4 Ngem saan laeng a basta kitkitaen ni Jehova ti kinaawan hustisia. Maseknan met kadagidiay nabiktima iti dayta. Idi napasaran ti ilina ti naulpit a panangtrato dagiti kabusor a nasion, naladingitan ni Jehova “iti panagasugda gapu kadagiti mangirurrurumen kadakuada ken kadagidiay mangidupirdupir kadakuada.” (Uk-ukom 2:18) Nalabit napaliiwmo a bayat a masansan ti pannakakita ti dadduma a tattao iti kinaawan hustisia, ad-adda a mapukawen ti asida kadagiti biktima. Saan a kasta ni Jehova! Nakitana ti amin a kinaawan hustisia iti agarup 6,000 a tawen, ngem saan a bimmaaw ti gurana iti dayta. Imbes ketdi, ipasigurado kadatayo ti Biblia a nakarimrimon kenkuana dagiti banag a kas iti “ulbod a dila,” “im-ima nga agibukbukbok iti awanan basol a dara,” ken “ulbod a saksi nga agyesngaw kadagiti kinaulbod.”—Proverbio 6:16-19.
5 Usigem met ti nakaro a panangbabalaw ni Jehova kadagiti nakillo a panguluen ti Israel. Pinaltiinganna ti mammadtona a mangyimtuod kadakuada: “Saan aya a biangyo nga ammuen ti kinahustisia?” Kalpasan ti nabatad a panangdeskribirna iti panangabusoda iti pannakabalin, impakpakauna ni Jehova ti pagbanagan dagitoy a rinuker a tattao: “Umasugdanto ken Jehova maipaay ti tulong, ngem saannanto a sungbatan ida. Ket ilingednanto ti rupana manipud kadakuada iti dayta a tiempo, maitunos iti panagaramidda iti kinadakes kadagiti pannakilangenda.” (Mikias 3:1-4) Anian a panangbusor ni Jehova iti di kinahustisia! Kinapudnona, napasaranna a mismo dayta! Iti rinibu a tawen, napasaranna ti di nainkalintegan a pananglais ni Satanas. (Proverbio 27:11) Maysa pay, naapektaran ni Jehova gapu iti nakaal-alingget a kinaawan hustisia idi napapatay a kasla kriminal ti Anakna, idinto ta “saan a nakaaramid iti basol.” (1 Pedro 2:22; Isaias 53:9) Nalawag, ammo ni Jehova ken maseknan unay iti nakalkaldaang a kasasaad dagidiay naglak-am iti kinaawan hustisia.
6. Ania ti reaksiontayo no mapasarantayo ti kinaawan hustisia, ken apay?
6 Kaskasdi, no makitatayo ti kinaawan hustisia—wenno no datayo a mismo ti mabiktima iti di umiso a panangtrato—natural laeng a makapungtottayo. Naparsuatayo iti ladawan ti Dios, ket ti kinaawan hustisia naan-anay a maisupadi iti amin nga irepresentar ni Jehova. (Genesis 1:27) No kasta, apay nga ipalpalubos ti Dios ti kinaawan hustisia?
Ti Isyu ti Kinasoberano ti Dios
7. Deskribirem no kasano a nakarit ti kinasoberano ni Jehova.
7 Ti sungbat iti daytoy a saludsod ket nainaig iti isyu ti kinasoberano. Kas nakitatayon, adda kalintegan ti Namarsua a mangituray iti daga ken amin nga agnanaed iti dayta. (Salmo 24:1; Apocalipsis 4:11) Nupay kasta, iti rugrugi ti pakasaritaan ti tao, nakarit ti kinasoberano ni Jehova. Kasano a napasamak daytoy? Binilin ni Jehova ti immuna a tao, ni Adan, a di mangan iti bunga ti maysa a kayo iti minuyongan a Paraiso a pagtaenganna. Ket ania ngay no sumukir? “Mataykanto a di bumurong,” kuna ti Dios kenkuana. (Genesis 2:17) Saan a narigat ti bilin ti Dios para ken Adan wenno iti asawana, a ni Eva. Nupay kasta, pinamati ni Satanas ni Eva nga estrikto unay ti Dios. Ania ngay no mangan ni Eva iti bunga ti kayo? Deretsa a kinuna ni Satanas ken ni Eva: “Sigurado a saankayto a matay. Ta ammo ti Dios nga iti mismo nga aldaw a pannanganyo manipud iti dayta sigurado a maluktan dagiti matayo ket sigurado nga agbalinkayo a kas iti Dios, a makaammo iti naimbag ken dakes.”—Genesis 3:1-5.
8. (a) Ania ti imparipirip ni Satanas iti imbagana ken Eva? (b) Ania ti kinarit ni Satanas maipapan iti kinasoberano ti Dios?
8 Iti daytoy a sasao, saan laeng nga imparipirip ni Satanas nga adda napateg nga impormasion nga impaidam ni Jehova ken ni Eva no di pay ket nagulbod kenkuana ti Dios. Inannadan ni Satanas a dina kinuestion ti kinapudno ti kinasoberano ti Dios. Ngem kinaritna ti kinaumiso, kaikarian, ken kinalinteg dayta. Iti sabali a pannao, kunana a di nalinteg ti panangusar ni Jehova iti kinasoberanona ken di maseknan iti pagimbagan dagiti iturayanna.
9. (a) Para kada Adan ken Eva, ania ti imbunga ti panagsukir, ket ania dagiti napateg a saludsod nga imbangon daytoy? (b) Apay a saan a dinadael a dagus ni Jehova dagiti nagrebelde?
9 Idi agangay, agpadpada a sinukir da Adan ken Eva ni Jehova babaen ti pannanganda iti maiparit a kayo. Gapu ta simmukirda, maikarida a madusa iti ipapatay, a kas iti inkeddeng ti Dios. Ti panagulbod ni Satanas nangpataud iti sumagmamano a napateg a saludsod. Pudno kadi nga adda kalintegan ni Jehova a mangituray iti sangatauan, wenno rumbeng kadi a ti tao ti mangituray iti kabukbukodanna? Us-usaren ngata ni Jehova ti kinasoberanona iti kasayaatan a wagas? Mabalin koma nga usaren ni Jehova ti kabibilgan a pannakabalinna a mangdadael a dagdagus kadagiti nagrebelde. Ngem dagiti isyu a timmaud ket nainaig iti turay ti Dios, saan a ti pannakabalinna. Gapuna, saan a mapatalgedan ti kinalinteg ti turay ti Dios babaen ti panangpukawna kada Adan, Eva, ken Satanas. Iti kasunganina, nalabit dayta koma ti ad-adda a nakakuestionaran ti panagturayna. Ti kakaisuna a wagas tapno maammuan no maiturayan a sibaballigi ti tao ti bagbagida, a naisina iti Dios, ket babaen ti panaglabas ti panawen.
10. Ania ti impalgak ti historia maipapan iti turay ti tao?
10 Ania ti impalgak ti panaglabas ti panawen? Iti panaglabas ti adu a milenio, nageksperimento dagiti tattao iti adu a kita ti gobierno, a pakairamanan ti autokrasia, demokrasia, sosialismo, ken komunismo. Ti resulta amin dagita ket nagupgop iti nabatad a komento ti Biblia: “Ti tao dinominaranna ti tao iti pakadangrananna.” (Eclesiastes 8:9) Nainkalintegan ngarud ti kinuna ni propeta Jeremias: “Pagaammok unay, O Jehova, a saan a kukua ti naindagaan a tao ti dalanna. Saan a kukua ti tao a magmagna uray ti panangiturong iti addangna.”—Jeremias 10:23.
11. Apay nga impalubos ni Jehova nga agsagaba ti sangatauan?
11 Sipud pay idi punganay ammo ni Jehova a ti panagwaywayas, wenno bukod a panangituray ti sangatauan, ket agresulta iti nakaro a panagsagaba. No kasta, nakillo kadi ti Dios yantangay impalubosna nga agtultuloy ti dakes a kasasaad? Saan a pulos! Kas panangyilustrar: Ipapanmo nga adda anakmo a kasapulan a maopera tapno maagasan ti makapapatay a sakitna. Ammom nga agsagabanto ti anakmo gapu iti operasion, ket daytoy ti mangpaladingit unay kenka. Ngem ammom a ti operasion ket makatulongto iti anakmo a mangtagiragsak iti nasaysayaat a salun-at iti masanguanan. Umasping iti dayta, ammo ti Dios—ken impakpakaunana pay—a mapakuyogan iti rigat ken panagsagaba ti panangipalubosna iti panagturay ti tao. (Genesis 3:16-19) Ngem ammona met a posible laeng ti mataginayon ken napaypayso a bang-ar no ipalubosna a mapasaran ti intero a sangatauan dagiti dakes nga imbunga ti iyaalsa. Iti kastoy a wagas, permanente ken agnanayonen a marisut ti isyu.
Ti Isyu Maipapan iti Kinatarnaw ti Tao
12. Kas nayilustrar iti kaso ni Job, ania ti akusasion ni Satanas kadagiti tattao?
12 Adda pay sabali nga aspeto daytoy a banag. Yantangay kinaritna ti kinaumiso ken kinalinteg ti turay ti Dios, saan laeng a ni Jehova ti pinardaya ni Satanas maipapan iti kinasoberanona; pinardayana met dagiti adipen ti Dios maipapan iti kinatarnawda. Kas pagarigan, imutektekam ti kinuna ni Satanas ken ni Jehova maipapan iti nalinteg a tao a ni Job: “Saan aya a sika nangikabilka iti alad iti aglikmutna ken iti aglikmut ti balayna ken iti aglikmut ti tunggal banag nga adda kenkuana iti intero nga aglawlaw? Ti aramid dagiti imana binendisionam, ket dagiti met laeng dinguenna nagwaras a sisasaknap iti daga. Ngem, kas pamaliwan, iyunnatmo ta imam, pangngaasim, ket sagidem ti isuamin nga adda kenkuana ket kitaem no saannakanto nga ilunod ita mismo a rupam.”—Job 1:10, 11.
13. Ania ti imparipirip ni Satanas kadagiti akusasionna maipapan ken Job, ket kasano a nairaman amin a tattao iti daytoy?
13 Impapati ni Satanas nga us-usaren idi ni Jehova ti pannakabalinna a mangsalaknib tapno magatangna ti debosion ni Job. Gapuna, imparipirip daytoy a panaginsisingpet laeng ti kinatarnaw ni Job, a daydayawenna ti Dios gapu laeng iti maalana a gunggona. Kinuna ni Satanas nga uray ni Job, ilunodna ti Namarsua kenkuana no saan a bendisionan ti Dios. Ammo ni Satanas a naisangsangayan ni Job yantangay “awan pakababalawanna ken nalinteg, agbuteng iti Dios ken sumiasi iti dakes.” * Gapuna, no madadael ni Satanas ti kinatarnaw ni Job, dina aya maaramid dayta kadagiti sabsabali a tattao? No kasta, pudno a kukuestionaran idi ni Satanas ti kinasungdo dagiti amin nga agtarigagay nga agserbi iti Dios. Kinapudnona, tapno mapalawa ni Satanas ti isyu, kinunana ken Jehova: “Isuamin nga adda iti maysa a tao [saan laeng a ni Job] itednanto maigapu iti kararuana.”—Job 1:8; 2:4.
14. Ania ti impakita ti historia maipapan iti akusasion ni Satanas kadagiti tattao?
14 Impakita ti historia nga adu ti kas ken Job a nagtalinaed a nasungdo ken Jehova nupay naipasangoda kadagiti pakasuotan—a maisupadi iti kuna ni Satanas. Pinaragsakda ti puso ni Jehova babaen ti kinamatalekda, ket daytoy ti nangipaay ken Jehova iti pangsungbatna iti napasindayag a panangumsi ni Satanas a saanen nga agserbi dagiti tattao iti Dios no maipasangoda iti rigat. (Hebreo 11:4-38) Wen, saan a timmallikud iti Dios dagiti nalinteg a tattao. Uray nagsagabada gapu kadagiti narigat unay a kasasaad, ad-adda pay a nagtalekda ken Jehova a mangpapigsa kadakuada nga agibtur.—2 Corinto 4:7-10.
15. Ania a saludsod ti mabalin a tumaud maipapan kadagiti panangukom ti Dios iti napalabas ken iti masanguanan?
15 Ngem saan laeng a dagiti isyu maipapan iti kinasoberano ken kinatarnaw ti tao ti nainaig iti panangipakat ni Jehova iti kinahustisia. Ipaayannatayo ti Biblia iti rekord maipapan kadagiti panangukom ni Jehova mainaig kadagiti indibidual ken uray pay kadagiti nasion. Naglaon met dayta kadagiti padto maipapan iti masanguanan a panangukomna. Apay a makapagtalektayo a nalinteg dagiti panangukom ni Jehova iti napalabas ken iti masanguanan?
No Apay a Natantan-ok ti Kinahustisia ti Dios
16, 17. Aniada a pagarigan ti mangipakita a limitado ti panangmatmat ti tattao no maipapan iti pudno a kinahustisia?
16 Maipapan ken Jehova, umiso unay a kunaen: “Amin a daldalanna kinahustisia.” (Deuteronomio 32:4) Awan kadatayo ti makaibaga iti kasta maipapan iti bagbagitayo, yantangay masansan a ti limitado a panangmatmattayo libegenna ti pannakatarustayo no ania ti umiso. Kas pagarigan, panunotem ni Abraham. Nagpakpakaasi ken Jehova maipapan iti pannakadadael ti Sodoma—nupay nasaknap ti kinadakes sadiay. Insaludsodna ken Jehova: “Pudno kadi a punasemto ti nalinteg a mairaman iti nadangkes?” (Genesis 18:23-33) Siempre, saan. Sa laeng “pinagtudo ni Jehova iti asupre ken apuy” idiay Sodoma idi nakagtengen a sitatalged ni Lot ken dagiti babbalasangna iti siudad ti Zoar. (Genesis 19:22-24) Maisupadi iti dayta, ni Jonas “nagpudot buyogen ti unget” idi kinaasian ti Dios dagiti umili ti Nineve. Yantangay inwaragawagen ni Jonas ti pannakadadaelda, mapneken a makakita iti pannakatalipuposda—uray pay adda naimpusuan a panagbabawida.—Jonas 3:10–4:1.
17 Impatalged ni Jehova ken ni Abraham a saan laeng a panangdadael kadagiti nadangkes ti ramanen ti panangipakatna iti hustisia no di pay ket ti panangisalakanna kadagiti nalinteg. Iti sabali a bangir, nasken a maammuan ni Jonas a naasi ni Jehova. No agbalbaliw dagiti nadangkes, “sisasagana a mamakawan” ni Jehova. (Salmo 86:5) Saan a kas iti dadduma a tattao a di natalged ti panagriknada, saan nga ipataw ni Jehova ti nainget a panangukom tapno pagminarenna laeng ti pannakabalinna, ken dina met ipaidam ti asi gapu laeng ta maamak nga amangan no mamatmatan a nakapuy. Kayatna nga ipakita ti asi no adda pakaibatayan dayta.—Isaias 55:7; Ezequiel 18:23.
18. Ipakitam manipud iti Biblia a saan nga agtignay ni Jehova gapu laeng iti sentimiento.
18 Nupay kasta, saan a makullaapan ni Jehova gapu laeng iti sentimiento. Idi naigamer ti ilina iti idolatria, siiinget a kinuna ni Jehova: “Ukomenkanto maitunos kadagiti dalanmo ket ipagtengko kenka ti amin a nakarimrimon a bambanagmo. Ket ti matak saanto a maay-ay kenka, saanakto met a mangngaasi, ta ipagtengkonto kenka dagiti bukodmo a dalan.” (Ezequiel 7:3, 4) Gapuna, no dakes unayen dagiti tattao, ipaay ni Jehova ti maitutop a panangukom. Ngem naibatay iti natibker nga ebidensia ti panangukomna. Gapuna, idi nangngegna ti napigsa nga “ikkis ti panagreklamo” maipapan iti Sodoma ken Gomorra, kinuna ni Jehova: “Determinadoak unay nga umulog tapno makitak no naan-anay nga agtigtignayda sigun iti ikkis gapu iti dayta a dimteng kaniak.” (Genesis 18:20, 21) Anian a yamantayo ta ni Jehova ket saan a kas iti adu a tattao a nakaal-alisto nga agkonklusion uray dida pay ammo ti amin a pasamak! Pudno unay, maikanatad ti panangiladawan ti Biblia ken ni Jehova, “maysa a Dios ti kinamatalek, a kenkuana awan ti di kinahustisia.”—Deuteronomio 32:4.
Agtalekka iti Kinahustisia ni Jehova
19. Ania ti mabalintay nga aramiden no addaantayo kadagiti narikut a saludsod maipapan iti panangipakat ni Jehova iti kinahustisia?
19 Ti Biblia dina sungbatan amin a saludsod maipapan kadagiti aramid ni Jehova iti napalabas; dina met ilawlawag amin a detalye no kasanonto nga ukomen ni Jehova dagiti indibidual ken grupo iti masanguanan. No mariribukantayo maipapan kadagiti salaysay wenno padto iti Biblia a di naglaon iti kasta a detalye, mabalintayo a tuladen ti kinasungdo ni propeta Mikias, a nagsurat: “Ipakitakto ti panagur-uray iti Dios ti pannakaisalakanko.”—Mikias 7:7.
20, 21. Apay a makapagtalektayo a kanayon nga aramiden ni Jehova ti nalinteg?
20 Makapagtalektayo nga iti amin a kasasaad, aramidento ni Jehova ti nalinteg. Uray no kasla di ikankano ti tao dagiti kinaawan hustisia, ikari ni Jehova: “Kukuak ti pammales; supapakakto.” (Roma 12:19) No naanustayo nga aguray, maaddaantayo iti natibker a kombiksion a kas iti inyebkas ni apostol Pablo: “Adda aya di kinahustisia iti Dios? Saan koma a pulos agbalin a kasta!”—Roma 9:14.
21 Kabayatanna, agbibiagtayo iti “napeggad a tiempo a narigat a pakilangenan.” (2 Timoteo 3:1) Ti di kinahustisia ken “dagiti aramid ti panangirurumen” ket nangibunga iti adu a naulpit a panangabuso. (Eclesiastes 4:1) Nupay kasta, saan a nagbaliw ni Jehova. Kaskasdi a kagurana ti di kinahustisia, ket maseknan unay kadagidiay nabiktima iti dayta. No agtalinaedtayo a nasungdo ken Jehova ken iti kinasoberanona, pabilgennatayo nga agibtur agingga iti naituding a panawen a panangilintegna iti amin a di kinahustisia iti sidong ti turay ti Pagarianna.—1 Pedro 5:6, 7.
Ammuem ti Ad-adu Pay
Panangukom ti Dios—Naulpit Kadi?
Tapno maammuam ti sungbat daytoy a saludsod, usigem ti dua a panangukom ti Dios a nadakamat iti Biblia—ti Layus idi kaaldawan ni Noe ken ti pannakapapatay dagiti Canaanita.
Agtalekka Kadi iti Dios?
Ammuem no kasano nga agbalinka a naragsak no maam-ammom ti Dios kas mapagtalkan a gayyem.


text:
Daya a Visayas
Ti Daya a Visayas, ket maysa a rehion ti Filipinas, a napusgan kas Rehion VIII. Paset ti Visayas, buklen ti 6 a probinsia, ti Biliran, Daya a Samar, Leyte, Amianan a Samar, Samar (Laud a Samar) ken Abagatan a Leyte. Ti rehional a sentro ket ti Siudad ti Tacloban. Dagiti kangrunaan a pagsasa a maar-aramat ket Cebuano ken Waray-Waray. Ti pagsasao a Sagul, a naglaok a Cebuano ken Waray, ket maar-aramat iti isla ti Biliran.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (Ingles) naala idi 10 Hunio 2016


text:
Maysa a Broshur iti Adu a Lengguahe a Mangisursuro Babaen Kadagiti Ladawan
Ni Odval ket agnanaed idiay Mongolia. Saanna a sigurado no mano ti tawennan, ngem patienna nga isu ket nayanak idi 1921. Idi ubing pay, inaywananna dagiti animal a taraken dagiti nagannakna isu a maysa la a tawen a nakapageskuela. Dina ammo ti agbasa. Ngem itay nabiit, adda de kolor a broshur a nakatulong kenkuana a mangammo maipapan iti Dios ken iti naragsak a masanguanan para kadagiti umimdeng iti Dios. Natukay ti pusona iti dayta a naammuanna.
Dayta a broshur nga impablaak dagiti Saksi ni Jehova idi 2011 ket magun-odan iti dua a bersion. Agpadada nga addaan kadagiti nagpipintas a ladawan. Ti la nagdumaanda ket manmano dagiti sasao ti maysa a bersion.
Ti bersion nga ad-adu dagiti sasaona, ti Umimdengka iti Dios ket Agbiagka nga Agnanayon, ket magun-odanton iti 583 a lengguahe; ti met bersion a Listen to God ket iti 483 a lengguahe. Ad-adu dayta ngem iti United Nations Universal Declaration of Human Rights nga idi Oktubre 2013 ket naipatarusen iti 413 a lengguahe. Ti dua a bersion dayta a broshur ket nayimprenta metten iti dandani 80 a milion a kopia.
Idiay Brazil, naragsakan ti maysa a baket nga immawat iti broshur a Listen to God. Kinunana: “Nasayaat a maammuan nga adda dagiti tattao a maseknan kadagiti kas kaniak. Diak pulos idi umaw-awat kadagiti magasinyo ta diak ammo ti agbasa. Ngem kayatko daytoy a broshur.”
Ni Brigitte a taga-France ket dina ammo ti agbasa ngem kinunana: “Inaldaw a kitkitaek dagiti ladawan daytoy a broshur.”
Kastoy ti insurat ti maysa a Saksi a taga-South Africa: “Daytoy ti kasayaatan a broshur a pangisuro iti kinapudno ti Biblia kadagiti Chinese. Nakasaritakon dagiti tattao a nagduduma ti adalda—adda dagiti nakaturpos iti unibersidad, intelihente unay a tattao, ken uray dagiti marigatan nga agbasa. Nakatulong kaniak ti broshur nga Umimdengka iti Dios ket Agbiagka nga Agnanayon ta nagbiit a maibagak dagiti kangrunaan a pannursuro ti Biblia uray iti 30 a minuto laeng.”
Adda dua a Saksi idiay Germany a mangyad-adal iti edukado nga agassawa. Ti broshur ket apresiaren unay ti asawa a lalaki isu a kinunana: “Apay nga ita laeng nga inikkandakami iti daytoy a broshur? Nalaka a naawatak dagiti pasamak a nailanad iti Biblia ken ti mensahena.”
Kinuna ti maysa nga umel a babai a taga-Australia: “Adu a tawen a nagnaedak iti kombento a kadua dagiti madre. Nakasingsingedak kadagiti lider ti simbaan. Ngem awan kadakuada ti nakaisuro kaniak no ania ti Pagarian ti Dios. Dagiti ladawan iti daytoy a broshur ti nakatulong kaniak a mangtarus iti talaga a kaipapanan ti Mateo 6:10.”
Insurat ti sanga nga opisina dagiti Saksi ni Jehova iti Canada: “Adu a taga-Sierra Leone ti agnanaed ditoy. Kalpasan a nakitada ti broshur a Listen to God iti Krio, natignayda a mangibaga a talaga nga ikagkagumaan dagiti Saksi ni Jehova nga ipakaammo ti mensahe ti Biblia. Kinuna ti dadduma, ‘Maseknankayo kadagiti tattao nupay adu ti saan a kasta.’ ”


text:
Lee Min Ho
Ni Lee Min Ho (Hangul: 이민호, naiyanak idi Hunio 22, 1987) ket taga-Abagatan a Korea nga aktor a nalatak nga ammo a kas bida idi 2009 a kas ni 'Gu Jun Pyo', ti daulo ti kameng dagiti estudiante nga ammo a kas ti F4, iti serye ti telebision ti Abagatan a Korea iti Dagiti Lallaki iti Rabaw dagiti Sabsabong.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Lee Min Ho iti Wikimedia Commons
- Opisial a website iti Koreano (Koreano)
- Opisial a website iti Hapon (Hapon)


text:
Estoria 72: Tinulongan ti Dios ni Ari Ezekias
APAY agkarkararag daytoy a tao ken Jehova? Ania dagidiay sursurat nga inkabilna iti sanguanan ti altar ni Jehova? Ti tao ket isu ni Ezekias. Isut’ ari ti umabagatan a dua a tribo ti Israel. Ket isut’ adda iti dakkel a pakarigatan.
Dagiti buybuyot ti Asiria ket dinadaeldan ti umamianan a 10 a tribo. Impalubos daytoy ni Jehova ta dagidiay a tattao ti dakesda. Itan immayen dagiti buybuyot ti Asiria a mangraut iti dua-tribo a pagarian.
Ti ari ti Asiria ti kaipatpatulodna pay laeng dagiti sursurat ken Ari Ezekias. Kadagitoy a sursurat kinatkatawaanna ni Jehova ket imbagana ken Ezekias nga isut’ sumukon. Dagitoy dagiti sursurat nga insango ni Ezekias iti altar ni Jehova. Agkarkararag ni Ezekias: ‘O Jehova, isalakannakami manipud ari ti Asiria.’
Nasayaat nga ari ni Ezekias. Nagtulnog kadagiti linlinteg ni Jehova. Gapuna, kalpasan ti panagkararag ni Ezekias, pinatulodan ni mammadto nga Isaias ti mensahe a naggapu ken Jehova: ‘Ti ari ti Asiria dinto umay iti Jerusalem. Uray dagiti buybuyotna didanto mangibiat uray maysa a pana iti siudad.’
Kitaenyo ti retrato iti daytoy a panid. Dagiti natay a soldado isuda dagiti Asirio. Iti maysa a rabii, pinapatay ti anghel ni Jehova ti 185,000 kadakuada. Isu a ti ari ti Asiria nagawiden.
Ti dua-tribo a pagarian ti naisalakan, ket immay iti apagbiit ti talna kadagiti tattao. Ngem kalpasan ipapatay ni Ezekias, dagiti simmaruno a dua nga ar-ari ti dakesda ket ti daga napunno iti kinadakes. Kalpasanna ni Josias nga apoko-ti-tumeng ni Ezekias, ti napagbalin nga ari.
2 Ar-ari 18:1-36; 19:1-37; 21:1-25.
Dagiti Saludsod
- Siasino ti lalaki iti ladawan, ken apay nga isu ket adda iti dakkel a pakarigatan?
- Ania dagiti surat nga inkabil ni Ezekias iti sango ti altar ni Jehova, ket ania ti inkararag ni Ezekias?
- Ania a kita ti ari ni Ezekias, ket ania a mensahe ti impaibaga kenkuana ni Jehova babaen ken mammadto nga Isaias?
- Kas makitam iti ladawan, ania ti inaramid ti anghel ni Jehova kadagiti Asirio?
- Nupay adda apagbiit a talna iti dua-tribo a pagarian, ania ti napasamak kalpasan ti ipapatay ni Ezekias?
Kanayonan a salsaludsod
- Basaenyo ti 2 Ar-ari 18:1-36.
Kasano a ti pannakangiwat ti Asiria a ni Rabsaque pinadpadasna a pakapuyen ti pammati dagiti Israelita? (2 Ar. 18:19, 21; Ex. 5:2; Sal. 64:3)
Iti pannakilangen kadagiti bumusbusor, kasano a tuladen dagiti Saksi ni Jehova ti ulidan ni Ezekias? (2 Ar. 18:36; Sal. 39:1; Prov. 26:4; 2 Tim. 2:24)
- Basaenyo ti 2 Ar-ari 19:1-37.
Iti panawen ti riribuk, kasano a matulad dagiti adipen ni Jehova ita ni Ezekias? (2 Ar. 19:1, 2; Prov. 3:5, 6; Heb. 10:24, 25; Sant. 5:14, 15)
Ania dagiti tallo a pannakaabak ni Ari Senaquerib, ket siasino ti naimpadtuan nga iladladawanna? (2 Ar. 19:32, 35, 37; Apoc. 20:2, 3)
- Basaenyo ti 2 Ar-ari 21:1-6, 16.
Apay a maikuna a maysa ni Manases kadagiti kadadaksan nga ari a nagturay idiay Jerusalem? (2 Cron. 33:4-6, 9)


text:
Sanayem ti Ubing nga Anakmo nga Agserbi ken Jehova
‘Ti lalaki ti pudno a Dios, bay-am nga isuronakami no ania ti rebbeng nga aramidenmi iti ubing a mayanakto.’—UK. 13:8.
KANTA: 88, 120
1. Ania ti inaramid ni Manoa idi naammuanna nga isu ket maaddaan iti anak?
KASTA unay ti ragsak ti lalaki idi impadamag ni baketna ti nakaskasdaaw a damag. Ngamin, ammo ti agassawa a saanda a maaddaan iti anak. Nupay kasta, nagparang ti anghel ni Jehova iti babai ket imbagana a maaddaandanto iti anak a lalaki. Sigurado a naragsakan ni Manoa, ngem ammona met nga adda dakkel a responsabilidad a kakuykuyog dayta. Iti nakadakdakes a nasion, kasano nga agballigi dagiti agassawa a mangpadakkel iti anakda nga agserbi iti Dios? Nagpakaasi ni Manoa ken Jehova. Kinunana: “Ti lalaki ti pudno a Dios [ti anghel] a kaibabaonmo, bay-am, pangngaasim, nga umay manen kadakami ket isuronakami no ania ti rebbeng nga aramidenmi iti ubing a mayanakto.”—Uk. 13:1-8.
2. Ania ti ramanen iti panangsanaymo iti anakmo? (Iraman ti kahon a “ Ti Kapatgan nga Iyad-adalam iti Biblia.”)
2 No maysaka a nagannak, mabalin a maawatam ti rikna ni Manoa. Responsabilidadmo met a tulongan ti anakmo a mangam-ammo ken mangayat ken Jehova. (Prov. 1:8) Gapuna, aramiden dagiti Kristiano a nagannak a makagunggona ken makaisuro ti Panagdaydayaw ti Pamiliada. Siempre, tapno maipasagepsepmo iti panunot ti anakmo ti kinapudno nga isursuro ti Biblia, saan nga umdas ti panangikonduktam iti linawas a panagadal iti pamilia. (Basaen ti Deuteronomio 6:6-9.) Ania pay ti makatulong kenka tapno maipasagepsepmo iti panunot ti anakmo ti kinapudno? Mausig iti daytoy nga artikulo ken iti sumaruno no kasano a matulad dagiti nagannak ti ulidan ni Jesus. Nupay ni Jesus ket saan a maysa nga ama, makasursuro dagiti nagannak iti panangisuro ken panangsanayna kadagiti adalanna babaen iti ayat, kinapakumbaba, ken pannakaawat. Saggaysaentayo nga usigen dagitoy a kualidad.
AYATEM TI ANAKMO
3. Kasano nga impakita ni Jesus nga ay-ayatenna dagiti adalanna?
3 Saan a nagkedked ni Jesus a mangibaga kadagiti adalanna nga ay-ayatenna ida. (Basaen ti Juan 15:9.) Impakitana met ti ayatna babaen iti nasinged ken kanayon a pannakilangenna kadakuada. (Mar. 6:31, 32; Juan 2:2; 21:12, 13) Saan laeng a nagbalin a mannursuro kadakuada, no di ket nagbalin pay a gayyemda. Gapuna, masigurado dagiti adalan nga ay-ayaten ida ni Jesus. Kasano a matuladmo ti pamay-an ti panangisuro ni Jesus?
4. Kasano a maipariknam kadagiti annakmo nga ay-ayatem ida? (Kitaen ti ladawan iti rugi ti artikulo.)
4 Ibagam kadagiti annakmo nga ay-ayatem ida, ken kanayon nga ipakitam a napategda kenka. (Prov. 4:3; Tito 2:4) Kinuna ni Samuel nga agnanaed idiay Australia: “Idi ubingak pay, rinabii nga ibasaannak ni Tatang iti libro a Ti Librok Dagiti Estoria ti Biblia. Sungbatanna dagiti saludsodko, arakupennak, ken agkannak sakbay a maturogak. Nasdaawak idi maammuak a saan gayam a dimmakkel ni Tatang iti pamilia a gagangay ti panaginnarakup ken panangagkan iti maysa ken maysa! Ngem inkagumaanna nga impakita nga ay-ayatennak. Gapuna, nagbalinak a nasinged kenkuana, kontento, ken natalged ti riknak.” Tulongam dagiti annakmo a makarikna iti kasta babaen ti kanayon a panangibagam iti “ipatpategka.” Arakupem ken bisongem ida. Manganka a kaduada, kasaritam ida, ken makiay-ayamka kadakuada.
5, 6. (a) Ania ti aramiden ni Jesus kadagiti ay-ayatenna? (b) Ilawlawagmo no kasano a ti umiso a disiplina tulonganna dagiti annak tapno mariknada a natalgedda ken ay-ayatem ida.
5 Kinuna ni Jesus: “Amin dagidiay dungdungnguek tubngarek ken disiplinaek.” * (Apoc. 3:19) Nupay masansan a nagsusupiatan dagiti adalan ni Jesus no siasino ti katan-okan kadakuada, saan a naawanan iti namnama kadakuada. Saanna met a binaybay-an ti problema idi saanda a tinungpal ti balakadna. Siaayat ken siaalumamay a tinubngar ni Jesus ida iti umiso a tiempo ken lugar.—Mar. 9:33-37.
6 Ipakitam nga ay-ayatem dagiti annakmo babaen iti panangdisiplinam kadakuada. No dadduma, umdasen nga ilawlawagmo no apay nga umiso wenno saan ti maysa a banag. Adda dagiti gundaway a saan a tungpalen ti anakmo ti ibagam. (Prov. 22:15) No mapasamak ti kasta, tuladem ni Jesus. Iti umiso a tiempo ken lugar, disiplinaem a sidudungngo ken sikakalma ti anakmo babaen ti naayat a balakad, panangsanay, ken panangtubngar. Kinuna ni Elaine, a maysa a kabsat a babai a taga-South Africa: “Saan nga agbaliwbaliw dagiti nagannakko no mangdisiplinada. No ibagada a dusaendak no agsukirak, kanayon a tungpalenda dayta. Ngem saandak a pulos dinisiplina no makaungetda ken ilawlawagda nga umuna no apay a disiplinaendak. Kas resultana, nariknak a natalgedak. Ammok dagiti aramidek ken saanko nga aramiden, ken ammok no ania ti makalikaguman kaniak.”
IPAKITAM TI KINAPAKUMBABA
7, 8. (a) Kasano nga impakita ni Jesus ti kinapakumbaba kadagiti kararagna? (b) Kasano a makatulong dagiti kararagmo tapno masursuro dagiti annakmo ti agpannuray iti Dios?
7 Panunotem no ania ti mabalin a narikna dagiti adalan ni Jesus idi nangngegda wenno naammuanda idi agangay ti maysa kadagiti maudi a kararagna idi adda ditoy daga: “Abba, Ama, amin a bambanag mabalin kenka; ikkatem kaniak daytoy a kopa. Ngem saan a ti kayatko, no di ket ti kayatmo.” * (Mar. 14:36) Manipud kadagitoy a sasao ni Jesus, nasursuro dagiti pasurotna nga uray ti perpekto nga Anak ti Dios ket sipapakumbaba a nagpatulong iti Dios, isu a masapul a kasta met ti aramidenda.
8 Ania ti masursuro dagiti annakmo kadagiti kararagmo? Agpayso a saanka nga agkararag ken Jehova tapno laeng suruam dagiti annakmo. Ngem no mangngeg dagiti annakmo a sipapakumbaba nga agkararagka ken Jehova, masursuroda ti agpannuray kenkuana. Kuna ni Ana a taga-Brazil: “No adda dagiti problema, kas iti panagsakit da apongko, agkiddaw dagiti nagannakko iti bileg ken Jehova tapno madaeranda ti problema ken sirib tapno makaaramidda kadagiti umiso a desision. Uray dagiti narigat a problema, ipabiangda dagita ken Jehova. Kas resultana, nasursurok ti agpannuray ken Jehova.” No agkararagka a kaduam dagiti annakmo, saanmo laeng nga ikararagan ida. Kiddawem a tulongannaka met ni Jehova—kas koma no agpakadaka iti amom tapno makaatenderka iti kombension, tapno agbalinka a natured ket makasabaam ti kaarrubam, wenno tapno tulongannaka iti dadduma pay a pamay-an. Sipapakumbaba nga agpannurayka iti Dios ket tuladendakanto met dagiti annakmo.
9. (a) Kasano nga insuro ni Jesus dagiti adalanna nga agserbi a sipapakumbaba iti sabsabali? (b) No sisasaganaka nga agserbi iti sabsabali, ania ti masursuro dagiti annakmo?
9 Babaen iti sao ken aramid, sinanay ni Jesus dagiti adalanna nga agserbi a sipapakumbaba iti sabsabali. (Basaen ti Lucas 22:27.) Insurona dagiti apostolna nga agbalinda a managsakripisio iti panagserbida ken Jehova ken iti pannakilangenda kadagiti kapammatianda. Maisurom dagiti annakmo nga agbalin a napakumbaba ken managsakripisio no makitada ti ulidanmo. Kinuna ni Debbie nga addaan iti dua nga annak: “Saanak a pulos nagimon no mangbusbos iti panawen ni lakayko iti dadduma kas maysa a panglakayen. Ammok a no kasapulanmi ti atensionna, ipaayna dayta kadakami.” (1 Tim. 3:4, 5) Innayon ni Pranas a lakayna: “Idi agangay, magusgustuan dagiti annakmi ti tumulong kadagiti asamblea ken kadagiti proyekto a mainaig iti Pagarian. Rimmang-ayda, immadu ti gagayyemda, ken nariknada a pasetda iti sangalubongan a panagkakabsat!” Agserserbidan a sangapamiliaan ken Jehova iti amin-tiempo. No napakumbaba ken managsakripisioka, mabalin a masursuro dagiti annakmo a pagserbian ti sabsabali.
IPAKITAM TI PANNAKAAWAT
10. Kasano nga impakita ni Jesus ti pannakaawat idi immay ti maysa a bunggoy kenkuana?
10 Impakita ni Jesus ti pannakaawat. Saan laeng a ti tigtignay dagiti tattao ti kinitana, no di ket no apay a kasta ti ar-aramidenda. Naminsan, kasla agregget a sumurot kenkuana ti sumagmamano a taga-Galilea. (Juan 6:22-24) Ngem mabasa ni Jesus ti pusoda, ket naawatanna a kaykayatda ti material a taraon imbes a ti isursurona. (Juan 2:25) Nakitana ti pagkapuyanda, isu a siaanus a tinubngarna ida ken inlawlawagna no kasano a makapagbalbaliwda.—Basaen ti Juan 6:25-27.
11. (a) Mangted iti pagarigan a mangipakita no kasano a makatulong ti pannakaawat tapno makitam no magusgustuan ti anakmo ti ministerio. (b) Ania ti aramidem tapno magustuan ken magunggonaan ti anakmo iti ministerio?
11 Nupay saanmo a mabasa ti puso, maipakitam met ti pannakaawat ken maammuam no ania ti panangmatmat ti anakmo iti ministerio. Kabayatan ti panangasaba, adu a nagannak ti agsardeng biit tapno makainana ken makamerienda dagiti annakda. Nupay kasta, mabalin nga isaludsodmo iti bagim, ‘Magusgustuan kadi ti anakko ti mangasaba wenno ti laeng panagmerienda ti kayatna?’ No makitam a saan unay a magustuan wenno magunggonaan dagiti annakmo iti ministerio, mangikeddengkayo iti kalat. Mangpanunotka kadagiti pamay-an tapno naan-anay a makiramanda iti ministerio.
12. (a) Babaen iti pannakaawat, kasano a pinakdaaran ni Jesus dagiti pasurotna maipapan kadagiti immoral nga aramid? (b) Apay a naintiempuan ti pakdaar ni Jesus?
12 Impakita met ni Jesus nga adda pannakaawatna babaen iti panangdakamatna kadagiti aramid a mangiturong iti basol. Kas pagarigan, ammo dagiti pasurotna a dakes ti seksual nga immoralidad. Ngem pinakdaaran ida ni Jesus maipapan kadagiti aramid a mangiturong iti immoralidad. Kinunana: “Tunggal maysa nga agtultuloy a mangmatmat iti maysa a babai tapno gartemanna nakikamalalan kenkuana iti pusona. No, ita, dayta makannawan a matam itibtibkolnaka, suatem ket ibellengmo manipud kenka.” (Mat. 5:27-29) Naintiempuan dagita a sasao para kadagiti Kristiano nga agbibiag idi iti sidong ti turay ti Roma. Kastoy ti insurat ti maysa a historiador maipapan kadagiti pabuya iti entablado idiay Roma: “Makita ken mangngeg dagiti naalas a pabuya, ket dagiti pay immoral nga eksena ti magusgustuanda.” Gapuna, makita iti balakad ni Jesus kadagiti adalanna ti ayat ken pannakaawatna.
13, 14. Kasano a masalaknibam ti anakmo iti di maitutop a paglinglingayan?
13 Makatulong kenka ti pannakaawat tapno masalaknibam ti espiritualidad dagiti annakmo. Ita, mabalin a maipasango dagiti ubbing iti pornograpia ken iti dadduma pay nga immoral a banag. Siempre, ibaga dagiti Kristiano a nagannak kadagiti annakda a dakes dagiti narugit a paglinglingayan. Ngem makatulong met kenka ti pannakaawat tapno maammuam no apay a mabalin nga aginteres ti anakmo iti pornograpia. Isaludsodmo iti bagim: ‘Ania ti mabalin a mangsulisog iti anakko nga agbuya iti pornograpia? Ammona kadi no apay a nakapegpeggad dayta? Nalakaak kadi a maasitgan tapno agpatulong kaniak no magargari nga agbuya iti pornograpia?’ Uray ubbing pay dagiti annakmo, mabalinmo nga ibaga kadakuada: “No makakitakayo iti immoral a website ket maawiskayo a manglukat iti dayta, pangngaasiyo ta ibagayo kaniak. Saankayo a mabain. Kayatkayo a tulongan.”
14 Makatulong met kenka ti pannakaawat tapno makapilika kadagiti maitutop a paglinglingayan. Kinuna ni Pranas a nadakamat itay: “Kas nagannak, ti pilientayo a maitutop a musika, pelikula, wenno libro ti mangipasdek iti pagtuladan iti pamilia. Adu ti maibagam maipapan iti adu a banag, ngem sipsiputan dagiti annakmo ti ar-aramidem ket tuladendaka.” No makita dagiti annakmo a naannad a pilpiliem dagiti nasayaat a paglinglingayan, mabalin a matignayda a mangtulad met kenka.—Roma 2:21-24.
DENGGENNAKA TI PUDNO A DIOS
15, 16. (a) Apay a masiguradom a tulongannaka ti Dios a mangsanay kadagiti annakmo? (b) Ania ti usigentayo iti sumaruno nga artikulo?
15 Ania ti napasamak idi nagpatulong ni Manoa a mangpadakkel iti anakna? “Immimdeng ti pudno a Dios iti timek ni Manoa.” (Uk. 13:9) Dakayo a nagannak, denggennakayo met ni Jehova. Sungbatanna dagiti kararagyo ken tulongannakayo a mangsanay kadagiti annakyo. Agballigikayo no aramidenyo dayta buyogen iti ayat, kinapakumbaba, ken pannakaawat.
16 No kasano a tultulongan ni Jehova dagiti nagannak nga agballigi a mangsanay kadagiti ubbing pay nga annakda, matulonganna met ida a mangsanay kadagiti agtutubo nga annakda. Mausig iti sumaruno nga artikulo no kasano a matuladmo ti ayat, kinapakumbaba, ken pannakaawat ni Jesus iti panangsanaymo iti tin-edyer nga anakmo nga agserbi ken Jehova.
^ par. 5 Sigun iti Biblia, ramanen ti disiplina ti naayat a balakad, panangsanay, panangtubngar, ken panangdusa no dadduma—ngem saan a gapu iti pungtot.
^ par. 7 Kuna ti The International Standard Bible Encyclopedia: “Idi panawen ni Jesus, gagangay nga us-usaren dagiti annak ti sao nga ʼabbāʼ a mangipakita iti kinasinged ken panagraemda iti amada.”


text:
Kategoria:Kanada
Dagiti subkategoria
Daytoy a kategoria ket addaan laeng iti sumaganad a subkategoria.
H
- Heograpia ti Kanada (3 K, 1 P)
Pampanid iti kategoria "Kanada"
Dagiti sumaganad a 2 a panid ket adda iti daytoy a kategoria, manipud iti 2 a dagup.
- Dagiti pagilian a nagbeddengan ti Taaw Atlantiko
- Dagiti pagilian a nagbeddengan ti Taaw Pasipiko
- Dagiti pagilian a nagbeddengan ti Taaw Artiko
- Dagiti batay-linteg a monarkia
- Dagiti pagilian ken teritorio nga agsasao ti Ingles
- Dagiti pagilian ken teritorio nga agsasao ti Pranses
- Dagiti pederal a pagilian
- G8 a pagpagilian
- G20 a pagpagilian
- Dagiti estado a kameng ti Mankomunidad ti Pagpagilian
- Dagiti estado a kameng ti La Francophonie
- Dagiti estado ken teritorio a nabangon idi 1867
- Dagiti estado a kameng ti NATO
- Dagiti pagilian ti Amianan nga Amerika


text:
INTERBIU | BRETT SCHENCK
“Kombinsidoak a ti Biag ket Dinisenio ti Dios”
Ni Brett Schenck ket maysa a retirado nga environmental consultant iti United States. Inadalna ti panagkakanaig ti mulmula, an-animal, ken ti nakaparsuaan. Apay a mamati nga adda Namarsua? Ininterbiu ti Agriingkayo! maipapan iti pammatina ken iti trabahona mainaig iti siensia.
Mabalin kadi nga ibagam ti nalikudam?
Mechanical engineer ni tatangko. Kanayon a magagaran a makisarita kaniak maipapan iti matematika ken siensia. Idi ubingak, kaay-ayok unay dagiti mula ken animal kadagiti waig ken ban-aw nga asideg iti balaymi iti New Paris, Ohio, U.S.A. Dayta ti rason nga ecology ti inadalko idiay Purdue University.
Dati kadin nga interesadoka iti relihion?
Wen. Pinaregtanak ni Tatang a mangadal iti relihionmi a Lutheran. Inadalko ti Koine (gagangay a) Greek a maysa kadagiti lengguahe a damo a nausar iti pannakaisurat ti Biblia, isu nga immuneg ti panagraemko iti Biblia.
Ania ti panangmatmatmo iti teoria ti ebolusion?
Mamati iti dayta ti relihionko ken dagiti katrabahuak isu a diak pulos kinuestion dayta. Ngem mamatiak met iti Dios. Ti pagarupko ket agtunos dagita. Nupay adda panagraemko iti Biblia, diak idi mamati a nagtaud dayta iti Dios.
Apay a nagbalbaliw ti panangmatmatmo iti Biblia?
Dua kadagiti Saksi ni Jehova a da Steve ken Sandy ti simmarungkar kadakami ken baketko. Impakitada a nupay ti Biblia ket saan a libro ti siensia, umiso dagiti linaonna maipapan iti dayta. Kas pagarigan, kunana maipapan iti Dios: “Adda Daydiay nga agnanaed iti ngatuen ti sirkulo ti daga.” (Isaias 40:22) Kunana pay: “Ibitinna ti daga iti awan.” (Job 26:7) Agus-usarak idi kadagiti satellite photographs a mangadal iti ekolohia isu a nagbilibak kadagita a teksto. Nakabaybayagen a naisurat dagita sakbay pay nga adda nakaretrato a sirkulo ti daga ken awan ti nakaibitinanna. Iti panangyadal da Steve ken Sandy kadakami iti Biblia, naammuanmi dagiti pimmudno a padto, epektibo a balakad, ken makapnek a panangilawlawag. In-inut a nakombinsirak a ti Biblia ket Sao ti Dios.
Kaano a nagbalbaliw ti panangmatmatmo iti nagtaudan ti biag?
Idi agangay, impakita ni Steve ti nalawag a kuna ti Biblia: “Ni Jehova a Dios binukelna ti tao manipud tapok a naggapu iti daga.” (Genesis 2:7) Nailanad iti mismo a Biblia ti pakasaritaan ti biag ti immuna a tao. Ngem kastoy ti saludsod: Maitunos kadi ti Biblia iti siensia? Pinaregtanak ni Steve nga agsukimat isu a kasta ti inaramidko.
Ania ti naadalmo maipapan iti ebolusion?
Adu. Ti maysa ket ikagkagumaan ti teoria ti ebolusion nga ilawlawag ti nagtaudan dagiti sibibiag a banag. Dagiti sibibiag a banag ket addaan kadagiti nagpateg a paset ti bagi kas iti puso, bara, ken mata. No met agusartayo iti mikroskopio, makitatayo iti uneg dagiti selula ‘dagiti makina’ a nakaskasdaaw ti pannakadiseniona. Nagtaudan dagita a disenio? Sigun kadagiti ebolusionista, dagiti kasayaatan a mekanismo ket automatiko a napili ta mas posible nga agtultuloy nga agbiag dagiti sibibiag a banag nga addaan kadagita. Ngem di masungbatan dayta a kapanunotan ti saludsod a ‘Nagtaudan dagiti mekanismo?’ Naammuak a di mamati ti adu a sientista a masungbatan dayta ti teoria ti ebolusion. Inamin kaniak ti maysa a propesor ti zoology a dina patien ti aniaman kadagiti teoria ti ebolusion. Ngem dina kano ibagbaga dayta amangan no maawanan iti trabaho.
Timmibker kadi ti pammatim gapu iti pannakaammom iti ekolohia?
Wen. Karaman iti trabahok ti panangadalko no kasano nga agpannuray dagiti sibibiag a banag iti maysa ken maysa. Ditoy daga, adda pagpannurayan ti amin a sibibiag a banag. Kas pagarigan, dagiti sabong ken uyokan. Ti kolor, angot, nektar, ken pakabuklan dagiti sabong ket nadisenio a mangatrakar kadagiti uyokan ken mangmurumor kadakuada iti pollen. Nadisenio dagiti uyokan nga agsusop iti nektar ken mangipan kadagiti pollen ti maysa a sabong iti sabali a mula tapno mapertilisado. Nalawag a nadisenio dagiti sabong ken uyokan nga agpannuray iti maysa ken maysa.
‘Gapu iti kinaandur ti intero a sistema ti biag ditoy daga, kombinsidoak a ti biag ket dinisenio ti Dios’
Iti sistema ti ekolohia, makitatayo ti nasaknap a panagpannuray dagiti sibibiag a banag iti maysa ken maysa. Ti sistema ti ekolohia ket lugar a buklen ti nalabit rinibu a kita ti animal, mula, bakteria, ken fungus. Agpannuray ti amin nga animal kadagiti mula para iti taraon ken oksiheno, ken kaaduan nga agsabsabong a mula ket agpannuray kadagiti ayup. Nupay komplikado unay dagiti sistema ti ekolohia ken sensitibo dagiti organismo nga adda kadagita, mabalin nga agtultuloyda nga agbiag iti rinibu a tawen. Uray no dadaelen ti polusion, in-inut a makaungarto manen ti komplikado nga sistema ti ekolohia apaman a maawan ti pagtataudan ti polusion. No panunotek ti kinaandur ti intero a sistema ti biag ditoy daga, kombinsidoak a ti biag ket dinisenio ti Dios.
Apay a nagbalinka a maysa kadagiti Saksi ni Jehova?
Malidayanak unay iti panangdadael ti tattao iti aglawlaw. Ammok nga uray no naandur dagiti sistema ti ekolohia, posible a madadael dagita. Naammuak kadagiti Saksi ni Jehova a sigun iti Biblia, ti Dios ‘dadaelennanto dagidiay mangdaddadael iti daga.’ (Apocalipsis 11:18) Napateg kaniak dagita a sasao. Iti panagadalko iti Biblia, in-inut a nakombinsirak a sigurado ti namnama nga ibagbaga ti Biblia.
Magusgustuak nga iranud dagiti patpatiek ken adda sumagmamanon a sientista nga iyad-adalak iti Biblia. Iti edad a 55, nagretiroakon tapno ad-adu ti orasko a tumulong kadagiti tattao a mangammo maipapan iti Namarsua iti biag ken iti panggepna para iti nakaskasdaaw a dagatayo.
Ammuem ti Ad-adu Pay
Ania ti Panggep ti Dios Para iti Daga?
Ilawlawag ti Biblia no apay a pinarsua ti Dios ti daga, no kaano nga agpatingga ti panagsagaba, ken no ania ti agur-uray iti masanguanan para iti daga ken dagiti agnaed iti dayta.


text:
Rowan Atkinson
Ni Rowan Sebastian Atkinson, CBE (naiyanak idi 6 Enero 1955) ket Ingles nga aktor, komidiante, ken daramaturgo a kaaduan nga ammo para iti obrana kadagiti sitcom ti Blackadder ken Mr. Bean. Isu ket inlista ti The Observer a kas maysa kadagiti 50 a nakakatkatawa nga aktor iti Briton a komedia[1] ken maysa kadagiti 50 a kalaingan a komediante.[2]
Dagiti nagibasaran[urnosen | urnosen ti taudan]
- ^ "The A-Z of laughter (part one)", The Observer, 7 Disiembre 2003. Naala idi 7 Enero 2007.
- ^ "Cook voted 'comedians' comedian'". BBC News. 2 Enero 2005.
Dagiti silpo ti ruar[urnosen | urnosen ti taudan]
Midia a mainaig kenni Rowan Atkinson iti Wikimedia Commons


text:
Tanap ti Cagayan
Nagsasabtan: 17°37′N 121°43′E / 17.617°N 121.717°E
Ti Tanap ti Cagayan (Cagayan Valley) ket maysa kadagiti rehion ti Filipinas, a napusgan kas Rehion II wenno Rehion 02. Buklen ti lima a probinsia: Batanes, Cagayan, Isabela, Nueva Vizcaya, ken Quirino. Ti siudad ti Tuguegarao ti rehional a sentro ti Tanap ti Cagayan.
Masarakan ti rehion iti dakkel a tanap iti amianan-a-daya a deppaar ti Luzon, iti nagbaetan dagiti kabambantayan ti Kordiliera ken Sierra Madre. Bineltak ti Karayan Cagayan, ti kaatiddogan a karayan iti pagilian, ti Tanap ti Cagayan.
Politikal a pannakaguduagudua[urnosen | urnosen ti taudan]
Dagiti komponente a siudad[urnosen | urnosen ti taudan]
- Siudad ti Cauayan, Isabela
- Siudad ti Santiago, Isabela¹
- Siudad ti Tuguegarao, Cagayan
- Siudad ti Iligan, Isabela
¹ Maysa nga agwaywayas a komponente a siudad ti Siudad ti Santiago.
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (Ingles) naala idi 10 Hunio 2016


text:
Igor Stravinsky
Ni Igor Fyodorovich Stravinsky (sagpaminsan a naisurat iti Strawinsky wenno Stravinskii; Ruso: Иropb ФëдopoBич CTpaBиHckий, transliterado: Igorʹ Fëdorovič Stravinskij; Panangibalikas a Ruso: [ˌiɡərʲ ˌfʲjodɐrɐvʲɪtɕ strɐˈvʲinskʲɪj]; 17 Hunio [D.E. 5 Hunio] 1882 – 6 Abril 1971) ket maysa idi a Ruso, ken kalpasan daytoy ket maysa a Pranses ken Amerikano a kompositor, pianista ken konduktor. Isu ket kaaduan a naipanpanunotan a kas maysa kadagiti kangrunaan ken nakaimpluensia a kompositor ti maika-20 a siglo.
Ti panagparpartuat a karrer ni Stravinsky ket naisangsangayan para iti estilistiko a pannakaidumdumaan. Isu ket immuna idi a nakagun-od ti sangalubongan a pannakadayawan kadagiti tallo a ballet a kinomisionado babaen ti impresario a ni Sergei Diaghilev ken immuna nga inpabuya idiay Paris babaen ti Ballets Russes ni Diaghilev: Ti Firebird (1910), Petrushka (1911) ken ti Ti Ritos ti Primabera (1913). Ti Ritos ti Primabera ket nangibalbaliw ti pamay-an dagiti simmaruno a kompositor ti kaipanunotanda ti kumpasan a patakder ken kaaduan a gapuanan para iti napaut a pannakadayaw ni Stravinsky a kas maysa a rebolusionario ti musika a nangiyaddang kadagiti pagbeddengan daremdem ti musika. Ti "Ruso a paset" ket sinaruno idi ti 1920 a panawen babaen ti maysa a paset ti panawen nga isu ket napan iti neoklasiko a musika. Dagiti obra ti daytoy a paset ti panawen ket nangimaton a nagus-usar ti tinawtawid a porma dagiti musika (concerto grosso, fugue ken simponia). Dagitoy ket kadawyanda a nangipammadayaw kadagiti musika dagiti nasapsapa nga agturay, a kas ni J.S. Bach ken ni Tchaikovsky. Idi tawtawen ti 1950, ni Stravinsky ket nangampon kadagiti serial a pamay-an. Dagiti pinartuatna iti daytoy a paset ti panawen ket nakibinningay kadagiti pakaliddingan nga adda dagiti kas pagarigan ti nasapsapa nga inar-aramidna: nakumpasan nga enerhia, ti panagaramid kadagiti naipaatiddog a kapanuotan ti melodia manipud kadagiti dua wenno tallo a nota dagiti sellula ken kinalawag ti porma, ti instrumentasion ken panangiyebkas.
Dagiti linaon
Biograpia[urnosen | urnosen ti taudan]
Nasapa a biag idiay Imperio ti Ruso[urnosen | urnosen ti taudan]
Ni Stravinsky ket naipasngay idi 17 Hunio 1882 idiay Oranienbaum, ti suburbio ti San Petersburgo, ti imperial a kapitolio ti Rusia,[1] ken dimmakkel idiay San Petersburgo.[2] Dagiti nagannak kaniana ket ni Fyodor Stravinsky, ti kumakanta ti baho idiay Teatro Mariinsky idiay San Petersburgo, ken ni Anna (née Kholodovsky).[3] Ti nalatak nga apongna iti tumeng a lalaki ket ni Stanisław Strawiński, nga isu idi ket Polako a baknang a nobilidad a kaputotan, iti pamilia a Strawiński iti Sulima.[4][5] Segun kenni Igor Stravinsky, ti nagan a "Stravinsky" (Polako: Strawiński) ket nagtaud manipud idiay "Strava" (Polako: Strawa), ti bassit a karayan idiay akindaya a Polonia, ti tributario ti Vistula.[6] Linaglagipa nga isu ket naledda kadagiti panawen ti panagad-adalna, a kinunkunana idi ket "Saanak pay a nakasarungkar iti sinoman a pudno a nagkayat kaniak".[7] Ni Stravinsky ket nangrugi kadagiti panagadal iti piano idi isu ketubing pay, isu ket nagad-adal iti teoria ti musika ken nagpadpadas iti komposision.
Dagiti nagibasaran[urnosen | urnosen ti taudan]
- ^ Greene 1985, p. 1101.
- ^ White 1979, p. 4.
- ^ Walsh 2001.
- ^ Pisalnik, Andrzej: Polski pomnik za cerkiewnym murem at Rzeczpospolita, 10 Nobiembre 2012.
- ^ Walsh, Stephen, Stravinsky: A Creative Spring (excerpt), www.nytimes.com. Naala idi 10 Agosto 2013.
- ^ Igor Stravinsky, Robert Craft, Memories and commentaries, University of California Press, 1981, p. 17
- ^ Stravinsky 1962, p. 8.
Adu pay a mabasbasa[urnosen | urnosen ti taudan]
- Cross, Jonathan. 1999. The Stravinsky Legacy. Cambridge and New York: Cambridge University Press. ISBN 978-0-521-56365-9.
- Joseph, Charles M. 2001. Stravinsky Inside Out. New Haven and London: Yale University Press. ISBN 0-300-07537-5.
- Joseph, Charles M. 2002. Stravinsky and Balanchine, A Journey of Invention. New Haven and London: Yale University Press. ISBN 0-300-08712-8.
- Kohl, Jerome. 1979–80. "Exposition in Stravinsky's Orchestral Variations". Perspectives of New Music 18, nos. 1 and 2 (Fall-Winter/Spring Summer): 391–405. doi:10.2307/832991 JSTOR 832991 (masapul ti suskrision).
- Kundera, Milan. 1995. Testaments Betrayed: An Essay in Nine Parts, translated by Linda Asher. New York: HarperCollins. ISBN 0-06-017145-6.
- Kuster, Andrew T. 2005. Stravinsky's Topology. D.M.A. dissertation, University of Colorado at Boulder. Morrisville, NC: Lulu.com. ISBN 1-4116-6458-2.
- McFarland, Mark. 2011. "Igor Stravinsky." In Oxford Bibliographies Online: Music, edited by Bruce Gustavson. New York: Oxford University Press.
- van den Toorn, Pieter C. 1987. "Stravinsky and The Rite of Spring"
Dagiti silpo ti ruar[urnosen | urnosen ti taudan]
Midia a mainaig kenni Igor Stravinsky iti Wikimedia Commons